title: Jalo Sihtolan muotokuva (Sam Vanni)

text: Samana vuonna 1952 Jalo Sihtola täytti 70 vuotta, ja merkkivuoden kunniaksi taiteilija Sam Vanni sai tehtäväksi maalata Sihtolan muotokuvan. Vanni toteutti istuvaa Jalo Sihtolaa esittävän työn värikkäällä puoliabstraktisella tavalla; tavalla, jota hän on käyttänyt mm. Sihtolan kokoelmissa olevissa Metsä-teoksissa.


title: Peter Tiivola

text: Peter Tiivola (s. 5. syyskuuta 1993 Helsinki) on suomalainen jääkiekkoilija, joka edustaa SM-liigajoukkue Porin Ässiä. Hän on pelipaikaltaan keskushyökkääjä.


title: Peter Tiivola

text: Tiivola on Karhu-Kissojen kasvatti. Hän toimi joukkueen C-nuorten kapteenina kaudella 2008–2009, jolloin Tiivola oli Karhu-Kissojen paras pistemies ja maalintekijä sekä C-nuorten I-divisioonan runkosarjassa että karsintasarjassa. Kaudeksi 2010–2011 hän siirtyi Espoo Bluesin B-nuoriin, jossa Tiivola voitti kauden päätteeksi Suomenmestaruuden. Kaudella 2012–2013 Tiivola voitti Bluesin A-nuorten sisäisen syöttöpörssin ja jakoi pistepörssin voiton Aleksi Rutasen kanssa tehoilla 13+32=45. He jakoivat A-nuorten SM-liigan pistepörssin seitsemännen sijan.


title: Peter Tiivola

text: Huhtikuussa 2013 Tiivola teki 2+1-vuotisen SM-liigasopimuksen Bluesin kanssa. Hän teki liigadebyyttinsä kauden 2013–2014 avauskierroksella 12. syyskuuta 2013 Turun Palloseuraa vastaan. Tiivola syötti ottelussa Miro Aaltosen tekemän, Bluesin koko kauden ensimmäisen osuman. Liigauransa avausmaalin hän teki 16. lokakuuta 2013 vieraissa Tapparaa vastaan. Yhteensä Tiivolan tulokaskausi toi 23 runkosarjaottelussa tehot 2+2=4. Hän pelasi kauden aikana miesten pelejä myös neljän Mestis-ottelun verran lainalla Kiekko-Vantaassa. Kevätkaudella Tiivola vahvisti Bluesin A-nuoria ja voitti koko A-nuorten SM-liigan pudotuspelien pistepörssin tehoilla 8+8=16. Hän voitti myös pudotuspelien tehotilaston lukemalla +16 ja kauden päätteeksi Suomenmestaruuden.


title: Peter Tiivola

text: Helmikuussa 2015 Blues käytti Tiivolan sopimuksessa olleen option ja teki vuoden mittaisen jatkosopimuksen hänen kanssaan. Kauden 2015–2016 edetessä Tiivola nousi talousvaikeuksista kärsineen seuran kapteenistoon. Hän johti joukkueen sisäistä maalipörssiä ja oli Bluesin aktiivipelaajien sisäisen pistepörssin kärjessä Antti Suomelan kanssa tehoilla 10+8=18, kunnes Tiivola siirtyi SM-liigan siirtotakarajalla helmikuussa 2016 kevääseen 2018 ulottuvalla sopimuksella Rauman Lukkoon. Kaudella 2016–2017 hän jakoi 14 osumallaan joukkueen sisäisen maalipörssin toisen sijan Ville Vahalahden kanssa edellään vain Aleksi Saarela. Tehopisteitä runkosarjassa Tiivolalle kertyi kaikkiaan 25.


title: Peter Tiivola

text: Kaudeksi 2018–2019 Tiivola siirtyi kaksivuotisella sopimuksella Porin Ässiin.


title: Astronomer Royal

text: Astronomer Royal ("Kuninkaallinen tähtitieteilijä") on korkea virka Yhdistyneen kuningaskunnan hovissa. Nykyisin virkoja on kaksi. Korkeampi niistä on 22. kesäkuuta 1675 perustettu Astronomer Royalin virka, toinen on vuonna 1834 perustettu Skotlannissa toimivan kuninkaallisen tähtitieteilijän virka ().


title: Astronomer Royal

text: Kaarle II, joka vuonna 1675 perusti Greenwichin kuninkaallisen observatorion, nimitti samalla ensimmäiseksi kuninkaalliseksi tähtitieteilijäksi John Flamsteedin. Hänen oli ”mitä huolellisimmin ja ahkerimmin oikaistava taivaiden liikkeestä ja kiintotähtien sijainnista laaditut taulukot, jotta voitaisiin määrittää suuresti kaivatut paikkojen pituuspiirit merenkulun taidon täydellistämiseksi”.


title: Astronomer Royal

text: Vuoteen 1972 saakka Astrononer Royal oli samalla Greenwichin kuninkaallisen observatorion johtaja. Sen jälkeen kun tehtävät erotettiin toisistaan, Astronomer Royal on ollut lähinnä kunniatehtävä, johon ei liity muita erityisiä velvollisuuksia kuin neuvoa hallitsijaa tähtitieteellisissä ja siihen läheisesti liittyvissä tieteellisissä kysymyksissä. Astronomer Royal saa vuosittain 100 punnan stipendin ja on kuninkaallisen hovin jäsen Lord Chamberlainin alaisuudessa. Virka on erittäin arvostettu.


title: Astronomer Royal

text: Vuonna 1792 perustettiin myös Irlannissa toimivan kuninkaallisen tähtitieteilijän virka (), mutta se lakkautettiin Irlannin itsenäistyessä vuonna 1921.


title: Astronomer Royal

text: Kuninkaallisina tähtitieteilijöinä ("Astronomer Royal") ovat toimineet seuraavat henkilöt:Kuninkaallisina tähtitieteijöinä Skotlannissa ("Astronomer Royal for Scotland") ovat toimineet seuraavat henkilöt:Kuninkaallisina tähtitieteijöinä Irlannissa ("Astronomer Royal for Ireland") ovat toimineet seuraavat henkilöt:


title: Katalonian ketju

text: Katalonian ketju () oli noin 400 kilometriä pitkä, Katalonian itsenäisyyden puolesta tehty ihmisketju, jota oli muodostamassa yli miljoonaa ihmistä. Sitä oli järjestämässä Assemblea Nacional Catalana, ja ketju muodostettiin Katalonian kansallispäivänä 11. syyskuuta 2013. Esikuvana tempauksen järjestämiselle oli Baltiassa vuonna 1989 järjestetty Baltian ketju.


title: Katalonian ketju

text: Satoja organisaatioita edustava Assemblea Nacional Catalana (ANC) päätti järjestää Katalonian kansallispäivänä poikkeavan mielenilmauksen ja käynnisti Baltian ketjusta innoituksen saaneen Katalonian ketju itsenäisyyden puolesta -tapahtuman suunnittelun. Edeltävien kyselyjen mukaan yli puolet katanolialaisista kannattaa itsenäisyyttä, ja erilaisten mielenilmausten tavoiteena on painostaa itsenäisyysäänestyksen järjestämiseen.


title: Katalonian ketju

text: Ketju suunniteltiin kulkemaan roomalaisaikaista Via Augustaa pitkin. Sen toteuttamiseen laskettiin tarvitsevan ainakin 400 000 ihmistä. Järjestäjät suunnittelivat käyttävänsä yli tuhatta linja-autoa mielenosoittajien kuljettamiseen.


title: Katalonian ketju

text: Ihmisketju yhdisti kätensä 11. syyskuuta kello 17.14, joka oli viittaus vuoteen 1714, jolloin Katalonia kärsi ratkaisevan tappion Espanjan kuninkaalle. Ketju kulki Pyreneiltä Välimeren rannikolle ja kohti Valenciaa. Katalonian pääkaupungissa Barcelonassa se kiersi monia historiallisia rakennuksia ja kulki FC Barcelonan kotistadionin Camp Noun poikki. Katalonian sisäministeriön mukaan tapahtumaan osallistui noin 1,6 miljoonaa ihmistä.


title: Katalonian ketju

text: Ketjua tuettiin ympäri maailmaa, ja elokuun alun ja 11. syyskuuta välillä järjestettiin 116 erillistä ihmisketjua.


title: Ljudmyla Kitšenok

text: Ljudmyla Viktorivna Kitšenok (, s. 20. heinäkuuta 1992 Dnepropetrovsk) on ukrainalainen tennispelaaja. Parhaimmillaan hän on ollut kaksinpelissä WTA-listan sijalla 156 heinäkuussa 2014 ja nelinpelissä sijalla 52 heinäkuussa 2015. Hän on voittanut urallaan kuusi ITF-turnausta kaksinpelissä ja 30 ITF-turnausta nelinpelissä. Hänen kaksoissisarensa Nadija Kitšenok pelaa myös tennistä.


title: Nadija Kitšenok

text: Nadija Kitšenok (s. 20. heinäkuuta 1992 Dnepropetrovsk) on ukrainalainen tennispelaaja. Parhaimmillaan hän on ollut kaksinpelissä WTA-listan sijalla 100 tammikuussa 2014 ja nelinpelissä sijalla 90 maaliskuussa 2014. Hän on voittanut urallaan neljä ITF-turnausta kaksinpelissä ja 19 ITF-turnausta nelinpelissä. Hänen kaksoissisarensa Ljudmila Kitšenok pelaa myös tennistä.


title: Nadija Kitšenok

text: Tammikuussa 2014 Kitšenok osallistui ensimmäisen kerran Grand Slam -turnauksen pääsarjaan Australian avoimissa, jossa hän hävisi kuitenkin avauskierroksen ottelunsa.


title: Merikappeli

text: Merikappeli on Kirkkonummen Upinniemessä. sijaitseva varuskuntakirkko. Varuskuntalaisten aloitteesta ja lahjoitusvaroin rakennettu kappeli kuuluu 1960-luvun merkittävien modernien kirkkorakennusten joukkoon, ja sen arkkitehtuuria leimaa vahva merellisyys.


title: Merikappeli

text:
Porkkalan (myöhemmin Upinniemen) varuskunnan rakentaminen aloitettiin vuonna 1957, vuosi sen jälkeen, kun Neuvostoliitto oli luovuttanut vuokra-alueen takaisin Suomelle. Varuskunnan papin, kenttärovasti Kalervo Korpisen mielessä syntyi pian ajatus sotilasyhteisön omasta kirkosta, ja varuskunnan väki otti ehdotuksen innokkaasti vastaan. Hankkeen toteuttamiseksi perustettiin 17.4.1961 Merikappelin Tuki r.y., joka järjesti arkkitehtuurikilpailun ja alkoi kerätä lahjoitusvaroja rakentamista varten. Käytännössä tyhjästä alkanut hanke eteni nopeasti, ja työllisyystöinä rakennettu Merikappeli vihittiin käyttöön 14.3.1965.
Mikko Heliövaaran suunnittelema Merikappeli liittyy arkkitehtuuriltaan 1960-luvun modernien kirkkojen joukkoon. Sen muoto kuvaa suuren laivan keulaa, joka nousee alttaripäässään 15 metrin korkeuteen maan pinnasta. Merelliset aiheet toistuvat kellotapulissa, jonka siluetti muistuttaa veneen kolmikulmaista purjetta. Kirkon alttaritauluna toimii merimaisema Suomenlahdelle, joka näyttäytyy yhtä puhuttelevana kaikissa säissä ja kaikkina vuodenaikoina.
Merikappelin esineistö on saatu pääosin lahjoituksina, ja se seuraa aiheiltaan kirkon merellistä henkeä. Rannikkolaivaston vanha joukko-osastolippu muistuttaa Rannikkoprikaatin juurista, ja alttarin kummallekin puolelle sijoitetut laivalyhdyt viitoittavat seurakunnan vaelluksen suuntaa. Kirkon näyttävin esine lienee merivoimien vanhan koululaivan Suomen Joutsenen pienoismalli. Rannikkolaivaston alaisuudessa toiminut Suomen Joutsen suoritti 1930-luvulla kahdeksan valtameripurjehdusta aina Kapkaupunkiin ja Kap Horniin saakka.


title: Merikappeli

text:
Merikappeli on tänä päivänä elävä kirkkorakennus. Sen suurin käyttäjä on Upinniemen sotilasseurakunta, joka kokoontuu kappelissa hartauksiin, konsertteihin ja jumalanpalveluksiin. Siellä järjestetään alokaskauden tulokirkot ja sotilasrippikoulut konfirmaatioineen. Kirkollisten juhlapyhien yhteydessä Merikappeli täyttyy sotilaista ja varuskunnan muusta väestä. Merikappelia käyttävät myös Kirkkonummen suomen- ja ruotsinkieliset seurakunnat sekä Rannikkosotilaskotiyhdistys.
Vuosittain Merikappelissa suoritetaan lukuisia kirkollisia toimituksia: kasteita, avioliittoon vihkimisiä ja hautaan siunaamisia. Kirkon esineistö on käytössä myös toimituksissa: Alttarivaate jossa pelikaani syöttää verellä poikasiaan, on Dora Jungin suunnittelema. Tärkeimmät ehtoollisvälineet on otettu käyttöön Suursaareen valtauksen jälkeen pystytetyssä korsukirkossa. Purjehdus on Merikappelin vihkiryijyn nimi ja hautaan siunaamisessa käytettävä hiekkalapio on peräisin Suomen Joutsenen seitsemänneltä koulutuspurjehdukselta. Seurakuntasalissa kokoontuvat päivä-, perhe- ja varhaisnuorten kerhot ja siellä järjestetään kaksi kertaa vuodessa sotilasrippikoulu. Seurakuntasali toimii myös juhlatilana, jossa voidaan nauttia vaikkapa konfirmaatiokahvit tai viettää merkkipäivää.


title: Twin tip -suksi

text: Twin tip sukseksi kutsutaan kannastakin taitettua suksea, mikä mahdollistaa takaperin laskun. Twin tip -suksilla lasketaan freestyleä. Twin tip -suksia tekevät muun muassa Armada, Line, Head, Völkl, Elan, Salomon, Fischer ja K2.


title: VHL-kausi 2013–2014

text: VHL-kausi 2013–2014 oli Venäjän toiseksi korkeimman sarjatason VHL:n historian neljäs kausi. Kausi alkoi 8. syyskuuta 2013 ja pudotuspelien ratkaiseva finaali pelattiin 28 huhtikuuta 2014. Sarjan mestaruuden voitti ensimmäistä kertaa kazakstanilainen HK Sary-Arka Karaganda. Sarjaan osallistui 26 joukkuetta, mikä on yksi vähemmän kuin viime kaudella.Runkosarjassa pelattiin kaksinkertainen sarja, jonka 16 parasta etenivät pudotuspeleihin.


title: Eliademy

text: Eliademy on suomalaisen CBTecin helmikuussa 2013 julkaisema verkko-opetusta tukeva ohjelmistotuote, joka tarjoaa käyttäjälleen ilmaisen luokkahuoneen verkossa. Tässä ympäristössä opettajat ja oppilaat voivat jakaa ja hallita verkkokursseja sekä osaamistaan. Eliademy mahdollistaa myös reaaliaikaisen keskustelun ja oppimistehtävien tekemisen.


title: Eliademy

text: Eliademy on ilmainen massiiviset avoimet verkkokurssit (MOOC) mahdollistava palvelu. Se on saavuttanut jo vajaassa vuodessa yli 100 000 käyttäjää 160:ssa eri maassa 32:llä kielellä.


title: Eliademy

text: CBTec on helmikuussa 2012 perustettu ohjelmistoalan yritys, jonka kotipaikka on Kuusamo, vaikka sen yhteysosoite on Helsingissä. Osakeyhtiömuotoisen yrityksen perustivat Marko Miinalainen, Sotiris Makrygiannis ja Sergey Gerasimenko. Ensimmäisen, joulukuussa 2012 päättyneen toimintavuoden liikevaihto oli 425 000 euroa ja liikevoitto 48 000 euroa. Yhtiössä työskenteli tuolloin 15 henkeä.


title: Eliademy

text: CBTecin avainhenkilöiden taustalla on Nokian vuoden 2011 puolivälissä antama ilmoitus, että Nokia valitsee Windows Phone -järjestelmän matkapuhelinten käyttöjärjestelmäksi. Muutoksen seurauksena avoimen lähdekoodin toimintojen johtaja Sotiris Makrygiannis lähti yrityksestä yhdessä 16 MeeGo –kollegansa kanssa. Heidän viimeinen projektinsa Nokialla oli palkittu Nokia N9.


title: Eliademy

text: Eliademy tukee kurssien tuomista Moodle-formaatista, Twitterin Bootstrapia ja joukkoa muita avoimen lähdekoodin teknologioista. Eliademysta on julkaistu sekä Android-käyttöjärjestelmään, että älypuhelimiin ladattavissa oleva sovellusversio.


title: Eliademy

text: Eliademy on osa tieto- ja viestintäteollisuuden yritysmuotoista tutkimusverkostoa (DIGILE), jonka eräänä tarkoituksena on luoda uusia kaupallistettavia digitaalisia koulutuspalveluita.


title: Eliademy

text: Merkittävimmät yhteistyökumppanit ovat: Kauppakorkeakoulujen akkreditointineuvosto (Accreditation Council for Business Schools and Programs ACBSP), AIESEC, ja Suomen johtava yritysvastuuverkosto FIBS ry. CBTec Oy on myös ohjausryhmän jäsen Avoimien tietojärjestelmien keskuksessa (COSS ry:ssä).


title: Work Bitch

text: Work Bitch on yhdysvaltalaisen pop-laulaja Britney Spearsin kappale ja kahdeksannen studioalbuminsa "Britney Jeanin" ensimmäinen single. Kappaleen ovat kirjoittaneet William Adams, Britney Spears, Otto Jettman, Sebastian Ingrosso, Anthony Preston ja Ruth-Anne Cunningham. Kappale julkaistiin 16. syyskuuta 2013.


title: Work Bitch

text: Kappaleen musiikkivideon ohjasi Ben More ja se julkaistiin 1. lokakuuta 2013. Se kuvattiin 7.-9. syyskuuta 2013 Malibussa, Kaliforniassa.


title: Saksan 18. panssaridivisioona

text: 18. panssaridivisioona () oli Saksan maavoimienn panssariyhtymä toisessa maailmansodassa.


title: Saksan 18. panssaridivisioona

text: Divisioona perustettiin 26. lokakuuta 1940 Chemnitzissä, jolloin siihen siirrettiin 52. motorisoitu jalkaväkirykmentti 4. ja 101. motorisoitu jalkaväkirykmentti 14. jalkaväkidivisioonista sekä neljä pataljoona pinnan alla kulkevia panssarivaunuja. Vuoden lopulla kaksi pataljoonaiset motorisoidut jalkaväkirykmentit muodostivat 18. kivääriprikaatin. Lisäksi divisioonaan kuuluivat 6. joulukuuta perustetut kaksi pataljoonaiset 18. ja 28. panssarirykmentit ja 88. panssaritykistörykmentti sekä erilaisia divisioonajoukkoja. 18. kivääriprikaatiin oli lisäksi liitetty 52. jalkaväkirykmentin I pataljoona, josta muodostettiin 18. moottoripyöräpataljoona. Tykistörykmentin esikunta tuli 209. kenttätykistörykmentistä, toinen patteristoista tuli 14. kenttätykistörykmentistä ja 741. kevyt kenttätykistöpatteristo ja 630. raskas kenttätykistöpatteristo muodostivat rykmentin II ja III patteriston. 28. panssarirykmentti siirrettiin 1. maaliskuuta 1941 3. panssaridivisioonaan, vaikka osasta rykmenttiä muodostettiin 18. panssarirykmentin III pataljoonan runko.


title: Saksan 18. panssaridivisioona

text: Saksan aloitettua hyökkäyksen Neuvostoliittoon divisioona ylitti 22. kesäkuuta 1941 Bug-joen käyttäen operaatio Seelöween suunniteltuja kahlauskykyisiä panssarivaunujaan. Se oli vuoden lopun Keskustan armeijaryhmässä osallistuen muun muassa Minskin piiritystaisteluun, Smolenskin taisteluun ja Dneprjoen ylimenoon sekä Roslavin, Bryanskin, Moskovan ja Orelin taisteluihin. Etelän armeijaryhmän alueella divisioona osallistui Kiovan saartoon.


title: 18. divisioona

text: 18. divisioona (latinan sanasta "divisio", jakaminen) voi tarkoittaa seuraavia asioita:


title: Luettelo Savoon liittyvistä tai Savon mukaan nimetyistä asioista

text: Tämä on luettelo Savon maakuntaan liittyvistä tai Savon mukaan nimetyistä asioista.Etelä-Savo on Savon historiallisen maakunnan eteläinen osa. Käsite on tai on ollut käytössä ainakin seuraavissa yhteyksissä:


text:
Pohjois-Savo on Savon historiallisen maakunnan pohjoinen osa. Käsite on tai on ollut käytössä ainakin seuraavissa yhteyksissä:
Keski-Savo on Savon historiallisen maakunnan keskinen osa Varkauden ja Pieksämäen kaupunkien ympäristössä. Tähän liittyy:
Koillis-Savo on Pohjois-Savon nykymaakunnan itäinen osa Savon historiallisen maakunnan koillisosassa. Tähän liittyvät:Savo-Karjala on Savon ja Karjalan historiallisten maakuntien alueista käytetty yhteisnimitys. Se on esiintynyt muiden muassa seuraavissa yhteyksissä:


title: Barbudanlivertäjäkerttuli

text: Barbudanlivertäjäkerttuli ("Setophaga subita") on kerttulien heimoon kuuluva varpuslintu.


title: Barbudanlivertäjäkerttuli

text: Barbudanlivertäjäkerttulia tavataan kotoperäisenä Barbudalla. Se on luokiteltu silmälläpidettäväksi, koska sen kanta ja levinneisyysalue ovat pienet ja koska sen kannankehitys on laskeva. Lajin populaatioksi arvioidaan 1 000–2 500 yksilöä.


title: Savander

text: Savander on tai on ollut seuraavien henkilöiden sukunimi:


title: Saintlucianlivertäjäkerttuli

text: Saintlucianlivertäjäkerttuli ("Setophaga delicata") on kerttulien heimoon kuuluva varpuslintu.


title: Saintlucianlivertäjäkerttuli

text: Saintluciankerttulia tavataan kotoperäisenä Saint Lucialla. Lajin kannaksi arvioidaan yli 10 000 yksilöä, ja sen kannankehitys on vakaa. Laji on luokiteltu elinvoimaiseksi.


title: Viherlakkikerttuli

text: Viherlakkikerttuli ("Setophaga pityophila") on kerttulien heimoon kuuluva varpuslintu.


title: Viherlakkikerttuli

text: Viherlakkikerttulia tavataan Kuubassa ja Bahamassa. Sitä on kuvattu melko yleiseksi, mutta sen kannankehitys on laskeva. Lajin ei kuitenkaan uskota olevan vaarassa, ja se on luokiteltu elinvoimaiseksi.


title: Zospeum tholussum

text: Zospeum tholussum on pieni, luolissa elävä kotilolaji. Se kuvattiin tieteelle uutena lajina vuonna 2013.


title: Zospeum tholussum

text: Kaikkien suvun "Zospeum"-lajien tapaan myös "Z. tholussum" on täysin sokea, väritön ja läpikuultava kotilo. Kotilon kuori on 1,41–1,81 mm pitkä ja 0,93–1,12 mm leveä. Laji muistuttaa kookasta "Zospeum amoenum" -lajin kotiloa, mutta kuoren toisessa kierteessä on huomattava laajentuma. Kuoren suuaukon reunus on ohut ja hampaaton ja itse aukko on hieman leveyttään korkeampi leveyden vaihdellessa 0,38–0,46 mm ja korkeuden 0,44–0,54 mm välillä.


title: Zospeum tholussum

text: "Z. tholussum" tunnetaan toistaiseksi ainoastaan Kroatiasta, Lukina Jaman–Trojaman luolastosta, missä lajin holotyyppi ja toistaiseksi ainoa elävänä tavattu yksilö löydettiin 980 metrin syvyydestä. Tämän lisäksi tutkijat löysivät usean sadan metrin matkalta seitsemän tyhjää kotilonkuorta. Holotyypin löytöpaikka on melko laaja kivikkopohjainen onkalo, jossa virtaa ajoittain puro. Onkalon ilman lämpötila on noin +3 °C ja ilmankosteus 100 %. "Zospeum"-suvun lajit ovat lähes liikuntakyvyttömiä, mutta ne saattavat siirtyä uusille elinpaikoille maanalaisten virtojen mukana. Lähilajin "Z. amoenum" levinneisyyden perusteella myös "Z. tholussum" saattaa esiintyä muissakin Balkanin alueen luolastoissa. Lajin elintapoja ei tunneta.


title: Mäntykerttuli

text: Mäntykerttuli ("Setophaga pinus") on kerttulien heimoon kuuluva varpuslintu.


title: Mäntykerttuli

text: Mäntykerttulia tavataan Kanadan eteläosissa, Yhdysvaltain itäosissa sekä Länsi-Intian saaristossa. Lajin populaatio on hyvin suuri, ja sen kannankehitys on nouseva. Se on luokiteltu elinvoimaiseksi.


title: Hiirikerttuli

text: Hiirikerttuli ("Setophaga plumbea") on kerttulien heimoon kuuluva varpuslintu.


title: Hiirikerttuli

text: Hiirikerttulia tavataan Antigua ja Barbudalla, Barbadoksella, Dominicalla, Guadeloupella, Martiniquella, Montserratilla, Saint Kitts ja Nevisillä, Saint Lucialla ja Saint Vincent ja Grenadiineilla. Lajia on kuvattu melko yleiseksi, mutta sen kannankehitys on laskeva. Sen ei kuitenkaan uskota olevan vaarassa, ja se on luokiteltu elinvoimaiseksi.


title: Tube Alloys

text: Tube Alloys eli niin kutsuttu "putkimetalliseosten johtokunta" (Directorate of Tube Alloys) oli Iso-Britannian tutkimus- ja kehitysprojekti, jonka tarkoituksena oli luoda ydinase. Projektia edelsi atomipommin toteutusmahdollisuutta tutkivan ns. MAUD-komitean perustaminen keväällä 1940. Komitean tuottama raportti johti "Tube Alloys" -koodinimellä tunnetun huippusalaisen hankkeen käynnistämiseen. Professori William G. Penneyn vetämän projektin tuloksena suoritettiin Iso-Britannian ensimmäinen ydinkoe Operaatio Hurrikaanissa 1952.


title: Jamaikankerttuli

text: Jamaikankerttuli ("Setophaga pharetra") on kerttulien heimoon kuuluva varpuslintu.


title: Jamaikankerttuli

text: Jamaikankerttulia tavataan kotoperäisenä Jamaikalla. Lajia on kuvattu harvinaiseksi, ja sen kannankehitys on laskeva. Se on kuitenkin luokiteltu elinvoimaiseksi, koska sen ei uskota vielä olevan vaarassa.


title: Maryna Zanevska

text: Maryna Zanevska (s. 24. elokuuta 1993 Odessa) on ukrainalainen tennispelaaja, jolla on myös Belgian kansallisuus. Parhaimmillaan hän on ollut kaksinpelissä WTA-listan sijalla 107 syyskuussa 2013 ja nelinpelissä sijalla 86 kesäkuussa 2014. Hän on voittanut urallaan 14 ITF-turnausta kaksinpelissä ja 11 ITF-turnausta nelinpelissä.


title: Maryna Zanevska

text: Zanevska meni vuonna 2008 harjoittelemaan Justine Heninin tennisakatemiaan Belgiaan, ja jäi asumaan pysyvästi maahan. Junioriurallaan hän voitti kaksi nelinpelin Grand Slam -turnausta: Ranskan avoimissa 2009 ja Yhdysvaltain avoimissa 2011, molemmat Ukrainan edustajana. Lokakuussa 2016 Zanevska sai Belgian kansallisuuden, ja hän alkoi edustamaan Belgiaa.


title: A. J. Lee

text: A. J. Lee (oikealta nimeltään April Jeanette Mendez (nyk. Brooks); s. 19. maaliskuuta 1987 Union City, New Jersey) on yhdysvaltalainen entinen showpainija. Hän aloitti uransa "Miss April" -nimellä vuonna 2007 New Jerseyn amatöörisarjoissa. Lee allekirjoitti sopimuksen liittymisestä WWE:n riveihin 5. helmikuuta 2009, jossa hän otteli vuoden 2015 huhtikuuhun asti.


title: A. J. Lee

text: Lee on voittanut WWE Divas Championship-tittelin kolme kertaa.


title: Hennin

text: Hennin ( ’kukko’ > ) on itämailta peräisin oleva korkea keilanmuotoinen päähine, joka oli erityisesti Ranskassa muotia 1300–1400-luvulla. Keilan kärkeen kiinnitetään huntu.


title: Blasphemy Made Flesh

text: Blasphemy Made Flesh on kanadalaisen teknisen death metal -yhtyeen Cryptopsyn ensimmäinen studioalbumi. Se julkaistiin vuonna 1994 levymerkillä Invasion Records. Albumin julkaisi uudelleen vuonna 1997 Displeased Records ja vuonna 2001 Century Media eri kansikuvalla.


title: Blasphemy Made Flesh

text: Albumi on ainoa, jolla basistina toimii Martin Fergusson.


title: Pappinen

text: Pappinen voi tarkoittaa seuraavia asioita:


title: Viitalankylä

text: Viitalankylä voi tarkoittaa seuraavia asioita:


title: Viitalankylä (Nurmo)

text: Viitalankylä on kylä Seinäjoella entisen Nurmon kunnan alueella. Kylä sijaitsee noin 13 kilometriä Seinäjoen keskustasta itään Alavudelle menevän tien varressa.


title: Viitala (Kurikka)

text: Viitala on Kurikan kaupungin pohjoisosassa sijaitseva kylä, joka rajoittuu Ilmajoen Nopankylään. Kylältä on noin 10 kilometriä Kurikan keskustaan.


title: Viitala (Kurikka)

text: Kylä on kehittynyt torppariasutuksena pääasiassa 1800-luvulla Kyrönjokeen laskevan Nenättömänluoman ja sen sivuhaaran Viitalanluoman varsille. Peltoalaltaan pienten torppien oli haettava sivuelinkeinoja, ja kylästä muodostui yksi Kurikan 1800-luvun kärryseppien tärkeimmistä alueista viereisen Kampinkylän ohella.


title: Viitala (Kurikka)

text: Kylä oli edistyksellinen ja sinne perustettiin Kurikan sivukylien ensimmäinen kansakoulu 1901, koulu aloitti 1903.


title: Viitala (Kurikka)

text: Suurimmillaan kylässä oli 1900-luvun puolivälissä noin 400 asukasta, josta se on vähentynyt murto-osaan maatalouden ja metsätyön koneellistuessa. Pohjanmaan Kaluste Oy:n perustaja Pentti Viitala aloitti huonekalujen tekemisen Viitalan kansakoululla, kun koulu oli oppilaiden vähyyden takia lopetettu.


title: Viitala (Kurikka)

text: Viitalan Nuorisoseura on ollut hyvin aktiivinen ja se ylläpitää Nuorisoseurataloa suosittuna juhlien ja kokousten pitopaikkana.


title: Viitala (Peräseinäjoki)

text: Viitala on kylä Seinäjoella entisessä Peräseinäjoen kunnassa. Kylä sijaitsee Peräseinäjoen keskustasta noin 5 kilometriä pohjoiseen Seinäjoelle menevän tien varressa. Osaa kylästä nimitetään Ala-Viitalaksi, jossa sijaitsee Alaviitalan ala-aste.


title: Viitala (Peräseinäjoki)

text: Viitalan kylän osa-alueita ovat vanhojen kantatilojen mukaan nimetyt Pappilanmäki, Flinkkilänmäki, Kanto, Annala ja Koivistonmäki. Seinäjokivarren kyläasutus Viitalan ja Kihniän kylissä kuuluu Suomen valtakunnallisesti merkittäviin rakennettuihin kulttuuriympäristöihin. Viitalan rivikylä alkaa etelässä heti Peräseinäjoen kirkonkylän pohjoispuolelta. Seinäjoen jokiuoman mutkia noudatteleva maantie kulkee kylän läpi, ja sen molemmin puolin talot ovat tiiviinä nauhana. Yhtenäisin talonäkymä sijoittuu kylän eteläosaan Pappilanmäkeen ja Koivistonmäkeen. Sen varrella sijaitsevat Pappilan päärakennus, rippikoulutupa, Peräseinäjoen ensimmäinen kansakoulu sekä 1800-luvun lopulla rakennetut Flinkkilän ja Keski-Flinkkilän päärakennukset.


title: Vaulammi

text: Vaulammi on kylä ja aiempi taajama Jokioisten kunnan länsiosassa. Taajamassa on 202 asukasta (31.12.2016), ja sen pinta-ala on 1,81 neliökilometriä. Taajaman rajat vuodelta 2013 löytyvät Lounaispaikka-palvelusta. Postinumeroalueella 31610 Vaulammi on puolestaan 464 asukasta Jokioisten kunnan osa-aluejaossa kylää vastaa jossain määrin pienalue "169000007 Vaulammi", jossa on 241 asukasta (31.12.2012). Kylään lounaassa liittyvä Haapaniemi muodostaa oman kylän ja pienalueen. Idässä Vaulammin kylä rajoittuu Niemen kylään.


title: Vaulammi

text: Vaulammin eteläpuolitse kulkee Turkua ja Hämeenlinnaa yhdistävä valtatie 10. Muita tieyhteyksiä ovat yhdystie 2812 Ypäjän kirkonkylän ja yhdystie 2804 Jokioisten kirkonkylän suuntaan. Alueen halki virtaa Loimijoki, jonka varrella kylästä itään on Lintupajun luhtana tunnettu linnustoalue. Lintujen tarkkailua varten alueella on ollut lintutorni vuodesta 2011 lähtien. Lisäksi Vaulammilla on luontopolku. Vaulammin itäpuolella Lintupajun luhdassa Loimijokeen laskee pohjoisesta Jänhijoki. Vaulammin länsipuolella Loimijokeen laskee etelästä Vaulammin, Haapaniemen ja Niemen kylien sivuitse virtaava, näiden kylien takamailta, Jokioisten Murronkulmalta alkunsa saava Haapajoki.


title: Vaulammi

text: Kylällä toimii Vaulammin koulu, jossa annetaan opetusta vuosiluokilla 1.–6. Vaulammilla on myös kylätoimikunta.


title: Carolus Rex

text: Carolus Rex on power metal -yhtye Sabatonin seitsemäs studioalbumi. Nimikkokappale ”Carolus Rex” kertoo Ruotsin kuningas Kaarle XII:sta. Albumista on julkaistu sekä ruotsin- että englanninkielinen versio.


title: Lars Helge Birkeland

text: Lars Helge Birkeland (s. 11. helmikuuta 1988 Tønsberg) on norjalainen ampumahiihtäjä.


title: Lars Helge Birkeland

text: Birkeland on osallistunut ampumahiihdon MM-kilpailuissa normaalimatkoille Ruhpoldingissa 2012, Nové Městossa 2013 ja Hochfilzenissä 2017 parhaana sijoituksenaan yhdeksäs vuonna 2017. Pyeongchangin olympialaisissa 2018 hän hiihti avausosuuden Norjan hopeajoukkueessa miesten viestissä. Normaalimatkalla hän oli 60:s.


title: Lars Helge Birkeland

text: Ampumahiihdon maailmancupissa Birkeland debytoi Östersundin pikakilpailussa kaudella 2011–2012 ollen 29:s. Hänen paras sijoituksensa on neljäs sija Kontiolahden takaa-ajossa kaudella 2013–2014 ja Östersundin normaalimatkalla kaudella 2016–2017. Maailmancupin kokonaiskilpailussa Birkelandin paras sijoitus on 14:s kaudella 2017–2018. Normaalimatkan cupissa hän sijoittui kaudella 2016–2017 viidenneksi.


title: Strandfaraskip Landsins

text:
Strandfaraskip Landsins on färsaarelainen liikenneyritys, joka on maan hallituksen omistuksessa. Se käyttää lauttoja saarten välisessä ja linja-autoja kylien välisessä liikenteessä.
Strandfaraskip Landsinsilla on kahdeksan lauttaa, jotka kaikki on nimetty lintujen mukaan. Niistä neljä pystyy kuljettamaan myös autoja, mutta loput neljä on vain matkustajalauttoja. Mykinesille kulkeva lautta pitää varata etukäteen, muut liikennöivät säännöllisesti. Bussilinjoilla Strandfaraskip Landsins käyttää sinisiä 52, 28 tai 10 hengen linja-autoja. Bussilinjoja on yhteensä 20. Yhtiö kuljetti vuonna 2011 lautoilla 520 230 matkustajaa ja linja-autoilla 573 984 matkustajaa.


title: Florian Graf

text: Florian Graf (s. 24. heinäkuuta 1988) on saksalainen uransa lopettanut ampumahiihtäjä.


title: Florian Graf

text: Ampumahiihdon MM-kilpailuihin Graf on osallistunut Ruhpoldingissa 2012 ja Nové Městossa 2013.


title: Florian Graf

text: Graf debytoi ampumahiihdon maailmancupissa Pokljukan pikakilpailussa kaudella 2010–2011. Maailman osakilpailussa Graf on ollut parhaimmillaan neljäs Östersundin pikakilpailussa kaudella 2012–2013. Maailmancupin kokonaiskilpailussa Grafin paras sijoitus on 21:s kaudella 2011–2012.


title: Florian Graf

text: Graf voitti IBU-Cupin kokonaiskilpailun kaudella 2014–2015.


title: Florian Graf

text: Graf lopetti uransa ampumahiihtäjänä keväällä 2018.


title: Keijo Kallunki

text: Keijo ”Keke” Kallunki (s. 29. syyskuuta 1963 Kuusamo) on suomalainen vammaisurheilija, joka edustaa Järvenpään jousiampujia. Hän on Suomen vammaisurheilun menestyneimpiä jousiampujia. Hän toimii Järvenpään jousiampujat ry:n puheenjohtajana.


title: Keijo Kallunki

text: Kallunki tutustui jousiammuntaan peruskoulussa liikuntatunnilla. Laji vei mukanaan ja sillä tiellä hän on yhä. Urheilu on itseään tarkaksi, avuliaaksi ja vaativaksi kuvailevalle Kallungille elämäntapa. Mieluisin lajiharjoitus ovat nuolitestit, joilla haetaan parempaa osumista keskelle. Hän pitää myös pitkistä käsipyörälenkeistä, joilla haetaan peruskuntoa. Kallunki on harrastanut myös yleisurheilua ja ilmapistooliammuntaa, jälkimmäistä hän harrastaa vieläkin. Vapaa-ajallaan hän valmentaa, korjaa pieniä esineitä ja koneita, asuntovaunuilee ja on mukana järjestötoiminnassa. Hän työskentelee merkanttina ja kelloseppänä.


title: Podborovje

text: Podborovje () on maalaiskunta ja sen keskustaajama Leningradin alueen Boksitogorskin piirissä Venäjällä. Se sijaitsee Oblomna ja Lid -jokien välisellä kannaksella 105 kilometriä Boksitogorskista itään. Taajamassa on 700 ja kunnassa 1 100 asukasta (vuonna 2012).


title: Podborovje

text: Podborovjen kunnan pinta-ala on 796,6 neliökilometriä. Se rajoittuu Boksitogorskin piirin Jefimovskin, Radogoštšin ja Zaborjen kuntiin sekä Vologdan alueen Babajevon ja Tšagodoštšan piireihin. Pinta-alasta 92,5 % on metsää ja 6,2 % maatalousmaata.


title: Podborovje

text: Pinnanmuodostukseltaan seutu on kumpuilevaa tasankoa. Siellä virtaavat Tšagodan sivujoet Lid ja Ustenka. Suurimmat järvet ovat Savkino, Bolšoje Šuhmerovskoje, Pesotšnoje ja Olenskoje. Hyötykaivannaisiin kuuluu turve.


title: Podborovje

text: Keskustaajaman lisäksi kuntaan kuuluvat Vaskovon ja Turgošin taajamat sekä 15 kylää: Griškino, Ionino, Jakšino, Maksimovo, Marjino Selo, Nikolskoje, Ozero-Selo, Platanovo, Plutno, Potok, Šibalovo, Stehnovo, Vaskovo, Verhovje ja Zabelje. Podborovjen jälkeen toiseksi suurin asutuskekus on yli sadan asukkaan Vaskovon taajama.


title: Podborovje

text: Podborovjen taajama on saanut alkunsa vuonna 1902 perustetusta rautatieasemasta. Sen nimi perustuu asemaa ympäröineisiin mänty- ja kuusimetsiin. Neuvostoaikana Podborovjesta kehittyi paikallinen puunjalostuksen ja maatalouden keskus. Toisen maailmansodan aikana sen kautta kulki piiritettyyn Leningradiin johtanut Elämän tie.


title: Podborovje

text: Kunnan läpi kulkee Sominon ja Olješin välinen päällystetty maantie sekä Olhavan ja Vologdan välinen rautatie, josta haarautuu yhdysrata Kabožaan. Podborovjen aseman kautta kulkee kaukojunia sekä paikallisjunia Pietariin, Olhavaan, Babajevoon ja Hvoinajaan. Kunnasta on linja-autoyhteys Jefimovskiin ja Zaborjeen.


title: Podborovje

text: Talous perustuu puunhankintaan ja pienimuotoiseen puunjalostukseen. Tärkeitä työnantajia ovat myös erilaiset palvelut. Maataloutta edustavat asukkaiden palstaviljelmät.


title: Podborovje

text: Keskustaajaman palveluihin kuuluvat peruskoulu, kulttuuritalo, kirjasto, lääkintäasema, yleinen sauna, posti, kahvila ja joukko kauppoja. Eräitä palveluja on myös muissa asutuskeskuksissa. Podborovjessa on vuonna 1995 rakennettu ortodoksinen kirkko.


title: Podborovje

text: Nähtävyyksiä ovat Potokin kylän kirkko ja toisen maailmansodan muistomerkit. Matkailijoita houkuttelevat seudun luonto sekä kalastus- ja metsästysmahdollisuudet. Turgošissa toimii lasten kesäleiri. Seudulla on pietarilaisten, tihvinäläisten, boksitogorskilaisten ja pikaljovolaisten kesäasuntoja.


title: Karl Wilhelm Naundorff

text: Karl Wilhelm Naundorff (k. 10. elokuuta 1845 Delft, Hollanti) oli saksalainen kelloseppä, joka väitti olevansa todellisuudessa Ranskan Bourbon-sukuinen kruununperijä Ludvig XVII, kuningas Ludvig XVI:n poika. Naundorff oli menestyksekkäin niistä lukuisista henkilöistä, jotka esiintyivät Ludvig XVII:nä tämän kuoltua epäselvissä oloissa.


title: Karl Wilhelm Naundorff

text: Virallisen tiedon mukaan Ludvig XVI:n ja Marie Antoinetten poika, Dauphin Charles Louis oli kuollut risatautiin vallankumouksen aikana 8. kesäkuuta 1795 Templen vankilassa Pariisissa ja hänet oli haudattu nimettömään hautaan Sainte-Margueriten hautausmaalle. Tapaukseen liittyi kuitenkin epäselvyyttä, sillä kuolemalla oli vain harvoja todistajia ja myöhemmin alkuperäinen kuolintodistus katosi eikä hautaa onnistuttu enää löytämään. Tämän vuoksi alkoi liikkua huhuja, että kruununprinssi olisikin onnistunut pakenemaan ja eläisi yhä jossain. Vuosien mittaan yli 40 huijaria esiintyi hänenä. Naundorffin on sanottu olleen tässä joukossa ainoa vakuuttava tapaus.


title: Karl Wilhelm Naundorff

text: Naundorffin todellista alkuperää ei koskaan saatu selville: hänen syntymätodistustaan ei koskaan löydetty, eikä myöskään sukulaisia lukuun ottamatta hänen kuutta omaa lastaan. Naundorffin kertomuksen mukaan Bourbonien kannattajat olivat siirtäneet hänet salaa sellistään Templen vankilan ullakolle ja laittaneet tilalle nuken, jonka viranomaiset olivat korvanneet sairaalla kuuromykällä pojalla vangin katoamisen salaamiseksi. Vaihdon peittämiseksi tämä kuuromykkä lapsi oli myrkytetty, samoin kuin eräs epäluuloiseksi tullut lääkäri. Eloon jäänyt kruununprinssi olisi salakuljetettu ruumisarkussa ensin rojalistien hallussa olleelle Vendéen alueelle ja sitten maanpakoon Italiaan.


title: Karl Wilhelm Naundorff

text: Ensimmäinen varma tieto Naundorffista on vuodelta 1810, jolloin hän saapui Berliiniin käyttäen passia, jossa oli nimi "Karl Wilhelm Naundorff". Puhumansa saksan murteen perusteella hänen arveltiin tulleen pohjoisesta Saksista. Hän asui vuodesta 1812 Spandaussa ja vuodesta 1822 Brandenburgissa, jossa työskenteli kelloseppänä. Naundorff tuomittiin vuonna 1824 rahanväärennöksestä aihetodisteiden nojalla kolmeksi vuodeksi vankeuteen. Vapauduttuaan hän asettui vuonna 1828 Crosseniin, jossa hän keräsi itselleen jonkin verran kannattajia esiintyessään Bourbonien perijänä. Naundorff oli aiemmin vaatinut oikeuksiaan kirjeissään ”siskolleen” prinsessa Marie Thérèselle sekä ”serkulleen” kruununprinssi Berryn herttualle, mutta nämä eivät olleet vastanneet kirjeisiin. Vapauduttuaan vankilasta hän kirjoitti ”sedälleen” Ranskan kuningas Kaarle X:lle, mutta tämäkään ei vastannut. Vuonna 1831 Naundorff jätti Preussin kuninkaalle kirjallisen selostuksen elämänvaiheistaan. Sen sisältö oli osin ristiriidassa hänen myöhemmin esittämiensä versioiden kanssa.


title: Karl Wilhelm Naundorff

text:
Toukokuussa 1833 Naundorff saapui Pariisiin, jossa hän sai eräät merkittävät todistajat uskomaan tarinaansa. Näiden joukossa olivat kruununprinssin kotiopettajatar Agathe de Rambaud sekä suutari Simonin vaimo, joka yhdessä miehensä kanssa oli vahtinut tätä Templen vankilassa. Eräät seikat vaikuttivat tukevan Naundorffin kertomusta. Hänellä oli samanlaisia ulkoisia piirteitä kuin kruununprinssillä oli ollut: luomi reidessä, arpi ylähuulessa, ulkonevat hampaat sekä kolmionmuotoisia rokotusjälkiä. Hän myös osasi kuvailla hyvin Templen vankilaa ja kertoa Bourboneista yksityiskohtia, jotka eivät olleet julkisesti tiedossa. Painostuksesta huolimatta Marie Thérèse kieltäytyi tapaamasta Naundorffia ja uskoi veljensä olevan todellisuudessa kuollut. Vuonna 1836 Naundorff nosti oikeusjutun Marie Thérèseä, tämän aviomiestä sekä syrjäytettyä kuningas Kaarle X:ttä vastaan vaatien itselleen osuutta Ludvig XVI:n perinnöstä. Kaksi päivää tämän jälkeen Ranskan viranomaiset karkottivat hänet maasta.
Tämän jälkeen Naundorff asui Englannissa, jossa hän kiinnostui spiritismistä. Hän kehitti myös uusia räjähdysaineita ja yritti myydä niitä ensin Englannin ja sitten Hollannin armeijalle. Viimeiset kuukautensa hän vietti siten Hollannissa ja kuoli elokuussa 1845 Delftissä, jonne hänet myös haudattiin. Hautakiveen kaiverrettiin teksti ”"Tässä lepää Ludvig XVII"”.


title: Karl Wilhelm Naundorff

text: Naundorffin Hollantiin asettuneet jälkeläiset saivat myöhemmin Hollannin viranomaisilta luvan käyttää nimeä Bourbon. He esittivät Ranskan viranomaisille vuosina 1851 ja 1874 vaatimuksia Bourbonien omaisuuteen ja vielä 1910 vaatimuksen oikeudesta Bourbonin nimen käyttöön Ranskassa. Naundorffin kannattajat julkaisivat vielä pitkään hänen kuolemansa jälkeen useita teoksia, joissa puolustettiin väitteitä hänen kuninkaallisesta alkuperästään.


title: Karl Wilhelm Naundorff

text: Vuonna 1950 Naundorffin hauta avattiin ja hänen jäännöksistään yritettiin etsiä todisteita oikean henkilöllisyyden selvittämiseksi. Tässä yhteydessä ruumiista otettiin talteen hiuksia ja luunpalasia. Niiden DNA:ta verrattiin vuonna 1998 DNA:han, jota oli saatu Marie Antoinetten kahden sisaren hiusnäytteistä. Belgialaisen Leuvenin yliopiston suorittamassa tutkimuksessa analysoitiin näytteiden mitokondrio-DNA:ta, joka periytyy äidin kautta. Tutkimuksissa ei löydetty vastaavuutta ja tulosten perusteella on hyvin epätodennäköistä, että Naundorff olisi ollut Ludvig XVII. Naundorffin jälkeläiset kiistivät tämän päätelmän ja vaativat lisää tutkimuksia.


title: Veronika Vítková

text: Veronika Vítková (s. 9. joulukuuta 1988) on tšekkiläinen ampumahiihtäjä.


title: Veronika Vítková

text: Pyeongchangin MM-kilpailuissa 2009 Vítková oli normaalimatkalla viides ja takaa-ajossa sekä yhteislähdössä kymmenes. Hanti-Mansijskin MM-kisoissa 2011 hän oli normaalimatkalla kahdeksas. Nove Meston MM-kilpailuissa 2013 Vítková hiihti pronssia saavuttaneessa Tšekin sekaviestijoukkueessa. Lisäksi hän oli kahdeksas takaa-ajokilpailussa ja kymmenes pikakilpailussa.


title: Veronika Vítková

text: Sotšin olympialaisissa 2014 Vítková voitti hopeaa sekaviestistä Tšekin joukkueessa. Normaalimatkalla hän oli kuudes ja yhteislähtökilpailussa kahdeksas. Kontiolahden MM-kilpailuissa 2015 Vitková hiihti avausosuuden kultaa voittaneessa Tšekin sekaviestijoukkueessa. Normaalimatkalla hän oli kahdeksas ja takaa-ajossa 11:s. Oslon MM-kilpailuissa 2016 hän oli normaalimatkalla neljäs, yhteislähdössä kuudes, pikakilpailussa seitsemäs ja takaa-ajossa kahdeksas.


title: Veronika Vítková

text: Vítková saavutti Pyeongchangin olympialaisissa 2018 pronssia pikakilpailussa, oli seitsemäs takaa-ajossa ja neljästoista yhteislähdössä.


title: Veronika Vítková

text: Maailmancupissa Vítková saavutti ensimmäisen osakilpailuvoittonsa Oberhofin pikakilpailussa kaudella 2014–2015. Hän on sijoittunut toiseksi Oberhofin takaa-ajossa kaudella 2012–2013, Hochfilzenin pikakilpailussa kaudella 2013–2014 sekä Östersundin pika- ja Oberhofin yhteislähtökilpailussa kaudella 2014–2015. Kolmas hän on ollut Ruhpoldingissa normaalimatkalla tammikuussa 2014 ja yhteislähdössä tammikuussa 2015, Nové Měston pikakilpailussa ja Holmenkollenin normaalimatkalla helmikuussa 2015 sekä Oberhofin pikakilpailussa, Ruhpoldingin yhteislähdössä ja Anterselvan pikakilpailussa tammikuussa 2018.


title: Veronika Vítková

text: Maailmancupin kokonaiskilpailussa Vitková oli 16:s kaudella 2012–2013, yhdeksäs kaudella 2013–2014, neljäs kaudella 2014–2015 sekä kahdeksas kausilla 2015–2016 ja 2017–2018. Hän sijoittui kolmanneksi normaalimatkan ja pikakilpailun cupeissa kaudella 2014–2015 sekä viidenneksi pikakilpailun cupissa 2017–2018.


title: Veronika Vítková

text: Vitkova voitti normaalimatkan "nuoremman juniorisarjan" MM-kultaa 2006. Hän sai "vanhemmassa juniorisarjassa" MM-kultaa viestissä 2009 sekä MM-hopeaa takaa-ajossa 2008 ja 2009. Rulla-ampumahiihdon MM-kilpailuissa hän sai kultaa sekaviestissä 2014 ja takaa-ajossa 2018 sekä hopeaa sekaviestissä 2018.


title: Punajääkärit

text:
Punajääkärit tai punaiset jääkärit olivat jääkäriliikkeeseen osallistuneita, Jääkäripataljoona 27:ssä koulutettuja, vasemmistolaisesti suuntautuneita työläisjääkäreitä. Osa heistä taisteli punaisten puolella Suomen sisällissodassa. Heistä annettu kuva on sävyttynyt sisällissodan voittajapuolen kannan mukaiseksi. Tutkimusta heistä on tehty verraten vähän.
Ruotsinkielisten pfadfindereitten ja suomenkielisten "rivijääkäreitten" välillä oli eri syistä ristiriitoja. Ns. jääkärioppositio järjestäytyi kesäkuussa 1917 pataljoonanneuvostoksi, jonka perustamiseen oli otettu vaikutteita Venäjällä samoihin aikoihin muodostuneista sotamiesneuvostoista. Pataljoonanneuvostoon kuului esimerkiksi Juho Kemppainen.


title: Punajääkärit

text: Syyskuussa 1917 joukko työläisjääkäreitä perusti "Työläisjääkärien toimeenpanevan komitean". Perustavassa kokouksessa 9. syyskuuta olivat paikalla jääkärit Heikki Repo, Artturi Kästämä, Antti Sefanias Hautamäki, Lauri Vilhelm Niiranen, Fredrik Aleksander Poltto ja kolme Hilfsgruppenführeriä: "Juho Kemppainen", Viljo Johannes Syväjärvi ja Johannes Tamminen. Kokouksen koollekutsujaa ei tiedetä. Puheenjohtajana toimi Repo. Kokouksessa tehtiin periaatepäätös palata Suomeen muiden jääkärien mukana ja tehdä siellä päätös oman puolen valinnasta mahdollisessa konfliktissa.


title: Punajääkärit

text: Heikki Repo oli tullut tunnetuksi Simon kahakan (1916) yhteydessä siitä, ettei osallistunut aktiivisesti saarretun kämpän puolustukseen muiden jääkärien rinnalla. Hänestä tuli "Simon kahakan Efialtes". Vankilasta vapauduttuaan Repo kuitenkin matkusti takaisin pataljoonaan.


title: Punajääkärit

text: Enemmistön jääkäreistä palatessa Suomeen joko etukomennuskunnissa tai 25. helmikuuta 1918, monet punajääkärit olivat vähintään henkisesti erillään tästä pääjoukosta. Osa jäi tai poliittisesti epäluotettaviksi katsottuina jätettin siviilitöihin Saksaan, jotkut allekirjoittivat palvelusopimuksen hallituksen joukkoihin "hammasta purren", koska sitoumus takasi vapaan paluumatkan. Pääjoukkona matkusti Suomeen 900 miestä, Heikki Revon arvio jälkeenjääneistä on 400 miestä. Myöhemmin tieto Suomeen paluun ajankohdasta kirjattiin kunkin kohdalle jääkärimatrikkeliin.


title: Punajääkärit

text: Osa jälkeen jääneistä, yli 200 miestä, oli rangaistusosastoon passitettuja "bahrenfelttareita" Altona-Bahrenfeldin työkomennuskunnassa, joka toimi viheliäisissä oloissa Hampurin lähellä olleessa tykistövarikossa.


title: Punajääkärit

text: Suomeenkin palanneissa jääkäreissä oli punaisia, esimerkiksi Leo Mäkelin, joka kuitenkin kieltäytyi taisteluista sisällissodassa aatteellisiin syihin vedoten.


Mitannin indoarjalainen superstraattikieli on muinaisessa Mitannin valtakunnassa puhuttu kieli, joka uusimpien tietojen mukaan kuuluu indoeurooppalaisten kielten indoiranilaiseen ryhmään. Nimeä "arjalainen mitanni" käytetään sekaannusten välttämiseksi, sillä Mitannin pää- ja viralliset kielet olivat mitannin kieli ja hurrilaisten kieli.


title: Mitannin indoarjalainen superstraattikieli

text: Heettiläisten kuninkaan Suppiluliuma I:n ja Mitannin kuninkaan Mativatsan välisessä sopimuksessa noin vuodelta 1380 eaa. mainitaan jumalien nimiä, jotka ovat selvästi indoarjalaisia, kuten Mithra, Varuna, Indra ja Nasatja (Ashvinou). Kikkulin tekstissä, jossa puhutaan hevosten hoidosta, mainitaan sanat "aika" (sanskriitiksi: "eka", yksi), "tera" (sanskritiksi: "tri", kolme), "panza" ("pancha", viisi), "satta" ("sapta", seitsemän), "na" ("nava", yhdeksän) ja "vartana" ("vartana", ympyrä). Numeraali "aika" (yksi) on erityisen tärkeä indikaattori siitä, että Mitannin arjalainen kieli oli lähempänä indoarjalaisia kieliä kuin muita arjalaisia kieliä.


title: Lighters (The One)

text: Lighters (The One) (alun perin "The One") on brittiläislaulaja Gabzin kappale, joka julkaistiin 30. kesäkuuta 2013 hänen debyyttialbumiltaan. Kappaleen sanoitti Gabz, ja se on luotu hänen oikean nimen, Gabrielle Gardinerin alaisena. Kappaleen tuotti Graham Stack. Kappale pääsi Britannian singlelistalla korkeimmillaan kuudennelle sijalle.


title: Alijäämähyvitys

text: Alijäämähyvitys tarkoittaa pääomatulon hankkimisesta aiheutuneiden menojen vähentämistä verotuksessa.


title: Alijäämähyvitys

text: Jos pääomatuloista tehtävät vähennykset ovat suuremmat kuin pääomatulot, syntyy alijäämä. Osan alijäämästä saa vähentää ansiotulojen veroista alijäämähyvityksenä. Alijäämähyvitys on 30 % pääomatulolajin alijäämästä vuonna 2013.


title: How We Do (Party)

text: "How We Do (Party)" on brittiläis-artisti Rita Oran kappale hänen "Ora"-debyyttialbumilta. Kappaleen sanoittivat Andrew Harr, Jermaine Jackson, Andre Davidson, Sean Davidson, Bonnie McKee, Kelly Sheehan, Hal Davis, Berry Gordy Jr., Osten Harvey Jr., Willie Hutch, Christopher Wallace ja Bob West, sekä tuottivat The Runners ja The Monarch. Kappale lainaa sanoituksia The Notorious B.I.G.:n vuoden 1993 singlestä "Party & Bullshit". "How We Do (Party)" julkaistiin albumin johdantosinglenä Yhdysvalloissa, Kanadassa, Australiassa ja Uudessa-Seelannissa 20. maaliskuuta 2012. Julkaisunsa jälkeen "How We Do (Party)" on päässyt kymmenen parhaan joukkoon Australiassa ja Uudessa-Seelannissa. Se julkaistiin albumin toisena singlenä Irlannissa 10. elokuuta 2012, sekä Britanniassa 12. elokuuta 2012, joissa molemmissa se saavutti listojen kärkisijan.


title: Rämekerttuli

text: Rämekerttuli ("Oporornis agilis") on kerttulien heimoon kuuluva varpuslintu.


title: Rämekerttuli

text: Rämekerttulia tavataan pesivänä Etelä-Kanadassa ja Yhdysvaltain pohjoisosissa sekä talvehtivana Etelä-Amerikan pohjoisosissa. Sen populaation koko on hyvin suuri, mutta sen kannankehitys on laskeva. Lajin ei kuitenkaan uskota olevan vaarassa, ja se on luokiteltu elinvoimaiseksi.


title: Lehtokerttuli

text: Lehtokerttuli ("Geothlypis formosa") on kerttulien heimoon kuuluva varpuslintu.


title: Lehtokerttuli

text: Lehtokerttulia tavataan pesivänä Yhdysvaltain itäosissa sekä talvehtivana Väli-Amerikassa ja Etelä-Amerikan pohjoisosissa. Lajin populaatio on hyvin suuri, mutta sen kannankehitys on laskeva. Sen ei kuitenkaan uskota olevan vaarassa, ja se on luokiteltu elinvoimaiseksi.


title: Vonozero

text: Vonozero (, , joskus tai "Enojärvi") on kylä Luoteis-Venäjällä Leningradin alueella. Kylä on osa Lotinapellon piiriin kuuluvaa Aljohovštšinan maalaiskuntaa. Vuonna 2007 kylässä oli 91 asukasta.


title: Vonozero

text: Kylässä on säilynyt vepsäläisasutusta. Siellä järjestetään vuosittain vepsäläinen kulttuurijuhla.


title: Korpikerttuli

text: Korpikerttuli ("Geothlypis philadelphia") on kerttulien heimoon kuuluva varpuslintu.


title: Korpikerttuli

text: Korpikerttulia tavataan pesivänä Kanadan etelä- ja keskiosissa ja Yhdysvaltain koillisosissa sekä talvehtivana Keski-Amerikan eteläosissa ja Etelä-Amerikan pohjoisosissa. Sen populaatio on hyvin suuri, mutta kannankehitys laskeva. Lajin ei kuitenkaan uskota olevan vaarassa, ja se on luokiteltu elinvoimaiseksi.


title: Kelttikalat

text: Kelttikalat (Mugiliformes) on viuhkaeväisiin kuuluva kalalahko. Lahkon kaloja tavataan kaikista lämpimistä ja lauhkeista valtameristä. Lahkoon kuuluu ainoastaan yksi heimo keltit (Mugilidae).


title: Kelttikalat

text: Varhaisimmat kelttikaloihin kuuluvien lajien fossiilit on ajoitettu oligoseenikaudelle. Lahkon ja heimon taksonominen asema on pitkään ollut epäselvä. Aikaisemmin keltit luokiteltiin usein kuuluvaksi ahvenkaloihin. Nykyään lahkon läheisimmiksi sukulaisiksi katsotaan hopeakylkikalat. Lahkoon kuuluu 17–20 sukua ja noin 72 lajia. Kooltaan kelttikalalajit ovat keskikokoisia tai suuria kaloja. Suurimmat lajit voivat saavuttaa 90–160 cm:n pituuden. Tyypillisiä piirteitä ovat voimakas sukkulamainen ruumis, kaksi pienikokoista selkäevää, korkealla ruumiissa sijaitsevat rintaevät, pieni suu, pienet siivilähampaat ja kookkaat suomut. Suomut peittävät koko kalaan ruumiin lukuun ottamatta eviä. Kelttikalalajeilla ei ole kylkiviivaa. Kelttikaloilla on poikkeuksellisen pitkä suolisto. Väriltään lahkon lajit ovat tyypillisesti harmaita, sinisiä, ruskeita tai vihertäviä tummin poikkijuovin. Evät ovat väriltään harmahtavia tai kellertäviä.


title: Kelttikalat

text: Kelttikaloja tavataan lämpimistä ja lauhkeista vesistä rannikoiden läheisyydestä. "Liza abu" -laji elää vain makeissa vesissä. Suomen vesialueilta tavattuja kelttikalalajeja ovat ohuthuulikeltti ("Liza ramada") ja paksuhuulikeltti ("Crenimugil labrosus"). Kelttikalat liikkuvat matalissa, tyypillisesti alle 20 metrin syvyisissä, vesissä parvina. Niiden ravintoa ovat levät, pienet selkärangattomat eläimet ja kuollut orgaaninen aines. Kelttikalat ovat useilla alueilla runsaasti kalastettuja ja kaupallisestikin merkittäviä ruokakaloja.


title: Brave (Sara Bareillesin kappale)

text: Brave on amerikkalaisen laulaja-lauluntekijä Sara Bareillesin kappale hänen neljänneltä, "The Blessed Unrest" -studioalbumilta. Kappaleen sanoittivat Bareilles ja Jack Antonoff Fun -yhtyeestä, sekä tuotti Mark Endert. ”Brave” julkaistiin maailmanlaajuisesti digitaalisesti ladattavana 23. huhtikuuta 2013 albumin ensimmäisenä singlenä.


title: Brave (Sara Bareillesin kappale)

text: ”Brave” sai kriitikoilta pääosin positiivisen vastaanoton. Monet arvostelijat vertasivat kappaletta Katy Perryn vuoden 2013 ”Roar”-singleen ja monet arvostelijat "kutsuivat sitä plagioinniksi". Kappaleesta tuli Bareillesin kolmas Top 40 -kappale Yhdysvalloissa, päästen siellä korkeimmillaan 31. sijalle, sekä Kanadassa 59. sijalle ja Etelä-Koreassa 26. sijalle.


title: Brave (Sara Bareillesin kappale)

text: Kappaleeseen tehdyllä Rashida Jonesin ohjaamalla musiikkivideolla Bareilles laulaa julkisissa paikoissa, kuten ostoskeskuksessa, kuntosalilla, kirjastossa, ja bussipysäkillä. Bareilles on esittänyt ”Braven” myös muutamissa livetapahtumissa, kuten "The Today Showssa", sekä Taylor Swiftin kanssa hänen Red Tourilla Staples Centerissä.


title: Brave (Sara Bareillesin kappale)

text: Digital Download


title: 50 Ways to Say Goodbye

text: 50 Ways to Say Goodbye on amerikkalaisyhtye Trainin kappale heidän kuudennelta, California 37-studioalbumilta. Kappale julkaistiin Yhdysvaltain radiokanavilla virallisesti 11. kesäkuuta 2012. Se pääsi korkeimmillaan Billboard Hot 100-listan 20. sijalle. RIAA palkitsi singlen kultalevyllä 20. syyskuuta 2012.


title: 50 Ways to Say Goodbye

text: Digital DownloadCD single


title: Mobira Cityman 900

text: Mobira Cityman 900 oli Nokia-Mobiran valmistama vuonna 1987 julkaistu NMT 900 verkossa toiminut matkapuhelin.


title: Mobira Cityman 900

text: Puhelin tuli kansainvälisesti tunnetuksi kun Neuvostoliiton presidentti Mihail Gorbatšov käytti sitä soittaessaan Moskovaan lokakuussa 1989 Suomen vierailunsa aikana pidetyn lehdistötilaisuuden yhteydessä. Puhelinmalli sai tästä lempinimen "Gorba".


title: Mobira Cityman 900

text: Puhelinmallin suunnittelivat Matti Makkonen ja Jorma Pitkonen.


title: Mobira Talkman

text: Mobira Talkman on Mobiran valmistama vuonna 1984 julkaistu NMT 450 verkossa toiminut autoradiopuhelin jota voitiin käyttää myös kannettavana matkapuhelimena.


title: Valitut teokset 1 (Sofi Oksanen)

text: Valitut teokset 1 sisältää kaksi Sofi Oksasen teosta, romaanin "Stalinin lehmät" (2003) ja aiemmin julkaisemattoman näytelmän "Kun kyyhkyset katosivat". Teos on ilmestynyt 2013, ja sen on kustantanut Silberfelt.


title: Valitut teokset 1 (Sofi Oksanen)

text: Valittujen teosten 1. osan alussa on Oksasen esipuhe "Kymmenen vuotta kirjailijana" kehityksestään kirjailijaksi ja urastaan kirjailijana. Lisäksi mukana on Ruotsin Akatemian jäsenen Anders Olssonin puhe "Tietoisuudesta toiseen", jonka hän piti Ruotsin akatemian pohjoismaisen palkinnon luovutustilaisuudessa.


title: Valitut teokset 1 (Sofi Oksanen)

text: Näytelmäksi dramatisoitu "Kun kyyhkyset katosivat" sai ensi-iltansa Suomen Kansallisteatterissa 27. marraskuuta 2013.


title: Mobira MD25

text: Mobira MD25 D10 oli Mobiran valmistama vuonna 1982 julkaistu NMT 450 verkossa toiminut autoradiopuhelin.


title: Mobira MD25

text: Puhelimesta saatiin käyttölaitetta (luuri) vaihtamalla jokin seuraavista malleista:


title: Valitut teokset

text: Valitut teokset on yleensä kirjailijoiden teoksista koottu valikoimateos, mutta nimellä on julkaistu myös äänitteitä.


title: Henry Lansdowne

text: Henry Charles Keith Petty-Fitzmaurice, Lansdownen viides markiisi (vuoteen 1866 "Clanmauricen varakreivi"; 14. tammikuuta 1845 Lontoo – 3. kesäkuuta 1927 Clonmel, Tipperaryn kreivikunta, Irlanti) oli brittiläinen poliitikko, joka toimi vuosina 1883–1888 Kanadan ja 1888–1894 Intian varakuninkaana sekä Britannian sotaministerinä 1895–1900 ja ulkoministerinä 1900–1905.


title: Henry Lansdowne

text: Lansdowne kuului vanhaan Fitzmauricen aatelissukuun, joka oli Englannin rikkaimpia sukuja ja omisti suuret maa-alueet Irlannissa. Suvun päämiehelle oli kuulunut vuodesta 1784 Lansdownen markiisin arvo. Hänen isänsä oli Lansdownen neljäs markiisi, joka toimi ulkoministeriön alivaltiosihteerinä Henry Palmerstonin hallituksessa. Henry Lansdowne kävi Etonin poikakoulua. Isänsä kuoltua vuonna 1866 hän peri 21-vuotiaana markisiin arvon sekä mittavan omaisuuden. Suvun perinteen mukaisesti hän liittyi Liberaalipuolueeseen. Lansdowne toimi valtiovarainlordina ("Lord of the Treasury") 1869–1872 ja William Gladstonen johtamissa hallituksissa sota-asiain alivaltiosihteerinä 1872–1874 sekä Intian asioiden alivaltiosihteerinä 1880. Hän erosi hallituksesta Irlannin-politiikkaa koskeneiden erimielisyyksien vuoksi ja jätti Irlannin itsehallintolakia (home rule) koskeneen kiistan takia koko Liberaalipuolueen.


title: Henry Lansdowne

text: Lansdowne toimi 1883–1888 Kanadan kenraalikuvernöörinä. Hän onnistui saamaan aikaan sopimuksen kapinoineiden intiaaniheimojen kanssa ja saavutti myös ranskankielisen väestönosan hyväksynnän. Sen jälkeen hän toimi 1888–1894 Intian kenraalikuvernöörinä ja varakuninkaana. Hänen kautensa Intiassa oli rauhaisa lukuun ottamatta pikaisesti kukistettua kapinaa Manipurin vasallivaltiossa. Lansdowne toteutti Intiassa paljon hallinnollisia uudistuksia: armeija, poliisilaitos ja lainsäädäntöelimet järjestettiin uudelleen, vanhat rahapajat lakkautettiin, rautateiden ja kanavien rakentamista laajennettiin ja maahan perustettiin keisarillinen kirjasto. Sikkimin kuningaskunta otettiin Britannian suojelukseen vuonna 1888 ja Hunzan sekä Nagarin alueet Afganistanin rajalla liitettiin brittiläiseen Intiaan 1892.


title: Henry Lansdowne

text: Liberaaleihin unionisteihin liittynyt Lansdowne oli 1895–1900 sotaministerinä Robert Salisburyn kolmannessa hallituksessa. Britannian jouduttua valmistautumattomana buurisotaan vuonna 1899 hän joutui arvostelun kohteeksi. Kun Salisburyn konservatiivihallitus koottiin uudelleen vaalien jälkeen marraskuussa 1900, Lansdowne siirtyi ulkoministeriksi, missä tehtävässä hän jatkoi aina Arthur Balfourin hallituksen kaatumiseen joulukuussa 1905 saakka. Lansdownen ulkoministerikauden saavutuksiin kuuluivat Britannian ja Japanin liittosopimus tammikuussa 1902 sekä Ranskan kanssa huhtikuussa 1904 solmittu entente cordiale -sopimus. Konservatiivien ja liberaalien unionistien hävittyä tammikuun 1906 vaalit Lansdowne toimi vuoteen 1910 opposition johtajana parlamentin ylähuoneessa. Hänellä oli merkittävä rooli 1910–1911 käydyssä kamppailussa ylähuoneen veto-oikeuden kumoamisesta (nk. Parliament Act). Peräännyttyään lopulta tässä kysymyksessä vastarinnastaan hän menetti paljon aiemmasta vaikutusvallastaan ylähuoneessa. Ensimmäisen maailmansodan aikana Lansdowne oli 1915–1916 salkuttomana ministerinä Herbert Henry Asquithin hallituksessa. Marraskuussa 1917 hän julkaisi "The Daily Telegraphissa" ”Lansdownen kirjeenä” tunnetun avoimen kirjeen, jossa hän suositteli sovintorauhaa ja vaati ympärysvaltoja julkistamaan suunnitelmansa sodan jälkeisistä järjestelyistä. Teko herätti arvostelua, sillä sen katsottiin olevan ristiriidassa Britannian virallisen politiikan kanssa.


title: Bill Burr

text: William ”Bill” Burr (s. 10. kesäkuuta 1968) on yhdysvaltalainen stand up -koomikko, näyttelijä ja podcastjuontaja. Hän on näytellyt muun muassa Breaking Bad - sarjassa ja The Chappelle's Show - ohjelmassa. Lisäksi hänellä on suosittu podcast nimeltä Monday Morning Podcast, joka ilmestyy maanantaisin ja torstaisin.


title: Samuel Gustaf Hermelin

text: Samuel Gustaf Hermelin (1744–1820) oli ruotsalainen kartantekijä ja teollisuudenharjoittaja. Suunnitellessaan rautateollisuuden perustamista Pohjois-Ruotsiin hän aloitti siellä kartoitustyön. Työn jatkamisessa kattamaan koko maan oli mukana suomalainen C. P. Hällström.


title: Raimo Eskola

text: Raimo Olavi Eskola (s. 14. toukokuuta 1949 Lempäälä) on suomalainen, 1970-luvulla kansallisesti menestynyt ja maaotteluissa kilpaillut seiväshyppääjä, joka nykyisin toimii valmentajana.


title: Raimo Eskola

text: Lempäälän Kisaa ja Tampereen Pyrintöä edustanut Eskola saavutti seiväshypyssä SM-pronssia Kalevan kisoissa 1976. Vuonna 1975 hän sijoittui Kalevan kisoissa neljänneksi sekä vuosina 1972, 1973, 1977 ja 1980 kuudenneksi. Sisäradoilla hän saavutti SM-hopeaa vuosina 1974 ja 1975. Ennätyksensä 525 cm Eskola hyppäsi Helsingissä elokuussa 1976. Hän sijoittui Katowicessa sisäratojen EM-kilpailuissa 1975 kahdenneksitoista tuloksella 520 cm. Eskola lopetti aktiiviuransa vuonna 1981.


title: Raimo Eskola

text: Eskola valmentaa seiväshypyn arvokisaedustaja Jere Bergiusta.


title: Olle Herold

text: Olle Herold (vuoteen 1923 Asbukin; 7. joulukuuta 1915 Pietari, Venäjän keisarikunta – 26. lokakuuta 1989 Nyon, Sveitsi) oli venäläissyntyinen suomalainen yritysjohtaja. Hän valmistui ekonomiksi Åbo Akademin kauppakorkeakoulusta 1937 ja toimi Helsingin kauppakamarin toimitusjohtajana 1948–1951, Suomen Messujen toimitusjohtajana 1951–1981.


title: Olle Herold

text: Heroldin aikana valmistu uusi messukeskus Helsingin Pasilaan. Hän sai useita huomionosoituksia, muun muassa kauppaneuvoksen arvon vuonna 1967.


title: Alperinin–Brauerin–Gorensteinin lause

text: Ryhmäteoriassa Alperinin–Brauerin–Gorensteinin lause karakterisoi äärelliset yksinkertaiset ryhmät, joiden Sylowin 2-aliryhmät ovat kvasihedraalisia tai seppeleisiä. Nämä ovat isomorfisia joko kolmiulotteisen projektiivisen erikoisen lineaarisen ryhmän tai projektiivisen erikoisen unitaarisen ryhmän äärellisen kunnan suhteen tai Mathieun ryhmän kanssa. Todistus on 261 sivua pitkä.


title: Keir Hardie

text: James Keir Hardie (15. elokuuta 1856 Legbrannock, Lanark – 26. syyskuuta 1915 Glasgow) oli skotlantilainen poliitikko ja yksi Britannian työväenliikkeen perustajista. Hän oli ensimmäinen työväenpuolueen edustaja Britannian parlamentissa ja toimi Britannian työväenpuolueen ensimmäisenä puheenjohtajana vuosina 1906–1908.


title: Keir Hardie

text: Hardie syntyi skotlantilaisen piian aviottomana poikana. Hänen äitinsä nai myöhemmin varhaisessa ammattiyhdistysliikkeessä toimineen laivapuusepän ja perheeseen syntyi kahdeksan lasta lisää. Perhe eli vaatimattomissa oloissa Glasgow’ssa ja Lanarkshiren hiilikaivosalueella. Hardie joutui aloittamaan työnteon jo lapsena eikä koskaan käynyt kouluja. Hän työskenteli kymmenvuotiaasta alkaen hiilikaivoksessa. Yritettyään saada kaivostyöläisiä järjestäytymään ammatillisesti Hardie irtisanottiin vuonna 1879 ja hän joutui työnantajien mustalle listalle. Tämän jälkeen hän muutti Ayriin, jossa hänet valittiin paikallisen kaivostyöläisten ammattiliiton ("Lanarkshire miners’ union") sihteeriksi. Vuodesta 1881 hän johti kaivostyöläisten ammattiyhdistysten perustamista ja elätti itsensä lehtimiehenä. Hardie toimitti 1887–1889 "The Miner" ja vuodesta 1889 "Labour Leader" -nimisiä lehtiä, joissa hän toi esiin kristillistä sosialismia edustaneet näkemyksensä.


title: Keir Hardie

text: Hardie pyrki 1888 huonolla menestyksellä parlamentin alahuoneeseen ja perusti samana vuonna Skotlannin työväenpuolueen ("Scottish Labour Party"). Vuonna 1892 hänet valittiin alahuoneeseen ensimmäisenä työväenpuolueen edustajana ja tammikuussa 1893 hän osallistui Bradfordissa Itsenäisen Työväenpuolueen (Independent Labour Party, ILP) perustavaan kokoukseen. Heikosta organisaatiostaan huolimatta ILP:llä oli edellytykset vedota Englannin maltilliseen työväenluokkaan, sillä se ei ollut leimallisesti keskiluokkaisten älykköjen hallitsema kuten Fabian Society, mutta ei myöskään edustanut vierasmaista ja ateistista marxismia. Hardie putosi parlamentista vuoden 1895 vaaleissa, minkä jälkeen hän keskittyi ajamaan työväenliikkeen kokoamista yhteen parlamenttipuolueeseen. Helmikuussa 1900 Lontoossa järjestetyssä kokouksessa perustettiin Työväen edustajakomitea ("Labour Representative Committee"), josta vuonna 1906 tuli varsinainen Työväenpuolue ("Labour Party"). Hardie valittiin sen ensimmäiseksi puheenjohtajaksi, mutta hän jätti tehtävän jo kahden vuoden kuluttua. Alahuoneeseen hän oli palannut jo vuonna 1900 Merthyr Tydfilin edustajana.


title: Keir Hardie

text: Työväenliikkeen johtamisen ohella Hardie toimi Emmeline Pankhurstin johtamien militanttien suffragettien neuvonantajana. Hän oli myös pasifismin kannattaja ja yritti ensimmäisen maailmansodan lähestyessä saada toisen internationaalin sitoutumaan kansainvälisen yleislakon julistamiseen sodan estämiseksi. Tämän hankkeen epäonnistuminen ja Työväenpuolueen johdon asettuminen tukemaan Britannian osallistumista sotaan muodostuivat hänelle katkeraksi pettymykseksi.


title: Minsk on sankarikaupunki

text: Minsk on sankarikaupunki (, ) on Valko-Venäjän pääkaupunki Minskissä sijaitseva, vuonna 26. heinäkuuta 1974 kaupungille myönnettyä sankarikaupungin asemaa juhlistava muistomerkki. Muistomerkki sijaitsee pienellä kummulla Minskin kantakaupungissa, suurkatujen prospekt Маšеrova ja prospekt Pobeditelei risteyksen vierellä.


title: Minsk on sankarikaupunki

text: Minskin sankarikaupungin muistomerkkiin kuuluu 45 metriä korkea obeliski ja sen juurella seisova pronssinen, voittoa ja kunniaa symbolisoiva matalampi, 5,5 metriä korkea Synnyinmaa-äidin pronssiveistos. Obeliskin yläosassa on kultainen tähti ja alhaalla Leninin kunniamerkin kuva sekä sankarikaupungin arvon myöntämisestä kertovan Neuvostoliiton korkeimman neuvoston antaman asetuksen teksti. Muistomerkin suunnitteli kuvanveistäjä Valentin Zankovitš yhdessä arkkitehtien Viktar Kramarenka, Vjatšeslav Jevsejev ja Vjatšeslav Romanenko kanssa. Teos vihittiin vuonna 1985, kun oli kulunut 40 vuotta toisen maailmansodan päättymisestä ja fasistisen Saksan tappiosta.


title: Minsk on sankarikaupunki

text: Valko-Venäjän itsenäisyyspäivän (3. heinäkuuta) ja Voitonpäivän (9. toukokuuta) paraati kulkee yleensä "Minsk on sankarikaupunki" -muistomerkin editse. Valtiojohdon aitio sijaitsee tavallisesti aivan muistomerkin tuntumassa. Myös virallisia ilotulituksia ammutaan tavallisesti monumentin lähistöltä. Muistomerkki on myös eräs niistä paikoista Minskissä, jonne vastavihityt avioparit tulevat jättämään kukkia ja ottamaan valokuvia.


title: Minsk on sankarikaupunki

text: Muistomerkin taakse on rakennettu huhtikuusta 2010 lähtien uusia näyttelytiloja arkkitehti, professori Viktar Kramarenkan johdolla suunnitellun "Suuren isänmaallisen sodan valtionmuseon" uudisrakennukselle. Tämä jo 70-vuotias sotamuseo sijaitsee aiemmin Lokakuun aukion laidalla. Uudet museotilat oli alkujaan tarkoitus avata Voitonpäivänä 2014. Sittemmin avajaiset lykättiin Valko-Venäjän itsenäisyyspäivään heinäkuun 2014 alussa.


title: Luettelo Kylie Minoguen konserttikiertueista

text: Tämä on luettelo australialaisen laulaja Kylie Minoguen konserttikiertueista.


title: Varsinais-Suomen Kansanopisto

text: Varsinais-Suomen Kansanopisto (VSKO) on Paimion keskustassa sijaitseva kansanopisto. Vuonna 1899 perustettu opisto on ”grundtvigilainen” eli uskonnollisesti ja poliittisesti sitoutumaton ja painottunut nykyisin taideaineiden opetukseen. Opintolinjat sisältävät valmentavaa ja jatko-opintoihin tähtäävää koulusta taiteen eri aloilta. Lukuvuoden pituisten linjojen lisäksi opistolla järjestetään eri aiheisia lyhytkursseja. Opisto tarjoaa myös taidealan koulutusta kehitysvammaisille.


title: Varsinais-Suomen Kansanopisto

text: Kansanopiston taustayhteisönä on maakunnallisista järjestöistä koostuva Varsinais-Suomen Aikuiskoulutussäätiö. Opiston vanha tunnuslause on ”Elämän totuutta etsi”.


title: Varsinais-Suomen Kansanopisto

text: Opistossa toimii myös Kuninkaantien Kestikartano erilaisten yksityisten tilaisuuksien pitopaikkana. Se järjestää kokous-, majoitus- ja ruokapalveluita erityisesti kesäaikaan.


title: Varsinais-Suomen Kansanopisto

text: Varsinais-Suomen kansanopiston yleiset linjat olivat vuonna 2013 maskeeraus, musiikkiteatteri, teatteri, pop & rock, dokumenttielokuva ja musiikkiteknologia.


title: Varsinais-Suomen Kansanopisto

text: Lyhytkursseina järjestettiin treeniteatteria lapsille ja aikuisille, taideleiri kehitysvammaisille sekä sokraattisen dialogin, shiatsun ja taideterapian opintoja.


title: Varsinais-Suomen Kansanopisto

text: Kansanopiston opettajakuntaan kuuluvat Tapio Olenius, Jussi Mäkelä, Sami Niskavaara, Jaakko Savela, Saana Murtojärvi, Anu Hoskin, Ilari Hongisto ja Kai Stenman. Vierailevina opettajina ovat toimineet muiden muassa Kari Mäkiranta, Jussu Pöyhönen, Hannu Korkeamäki, Vekke Rämö, Jussi Vahvaselkä, Toni Nuotio, Emmi Kangas, Sami Heikkilä, Tiina Puranen, Antti Paranko ja Ilpo Tuomarila.


title: Varsinais-Suomen Kansanopisto

text: Vuodesta 2004 Varsinais-Suomen Kansanopistolla on järjestetty kesäisin valtakunnallisia Aforismipäiviä paimiolaisen, suomalaisen sananlaskun isänä pidetyn Henrik Florinuksen (1633–1705) hengessä. Tapahtuman luojana oli tuolloinen läänintaiteilija, runoilija Tommi Parkko. Ensimmäisen tapahtuman jälkeen perustettiin Suomen aforismiyhdistys. Vuosina 2005 ja 2008 pidettiin aforismikilpailu uusien kirjoittajien löytämiseksi. Tapahtumaan liittyvät myös aforismityöpajat ja -seminaarit. Suurelle yleisölle on tarjottu aforismien lausuntaa, kirjailijavierailuja ja paneelikeskusteluja.


title: Mikael Rostedt

text: Mikael Rostedt (myös Mickel tai Michael Rostedt, 1790 Ulvila –1839 Luvia) oli suomalainen seppä, kellonvalaja ja maallikkosaarnaaja.


title: Mikael Rostedt

text: Rostedt toimi aluksi seppänä Leineperin ruukissa. Hän hankki maatilan Luvian Peränkylästä vuonna 1814 ja perusti sinne sepän pajan 1828. Aluksi Rostedt valmisti muun muassa lehmänkelloja sekä kulkusia, kunnes alkoi valamaan kirkonkelloja. Hänen valimonsa käsitti valamiseen tarkoitetun pajan lisäksi oman masuunin sekä kellojen viimeistelyyn tarkoitetun viilaushuoneen. Rostedt oli hakenut valamiseen oppia Tukholmasta, jossa hän työskenteli jonkin aikaa paikallisessa kellovalimossa. Rostedtin kuoltua vuonna 1839, toimintaa jatkoi vielä kahdenkymmenen vuoden ajan hänen oppipoikanaan ollut Carl Ludvig Färding. Valimo sijaitsi Uusi-Sepän (myöh. Pikku-Seppä) tilalla, jossa on nykyään sen toiminnasta kertova muistolaatta.


title: Mikael Rostedt

text: Tunnetuimmat Rostedin valamat kellot ovat 1830-luvulla valmistuneet Turun tuomiokirkon lyömäkellot, jotka muun muassa soivat päivittäin Yleisradion lähetyksessä. Lisäksi hänen kellojaan on ainakin Asikkalan, Eurajoen, Huittisten, Kalvolan ja Pulkkilan kirkoissa sekä Luvian kirkon kappelissa.


title: Mikael Rostedt

text: Mikael Rostedt toimi myös hyppyherätyksenä tunnetun herätysliikkeen yhtenä johtohahmona ja saarnaajana. Hän koki itse herätyksen 1820-luvun puolivälissä ja oli sen jälkeen hyppyherätyksen johtajiin kuuluneen Johan Dahlbergin opissa. Myöhemmin liikkeen perustajan Juho Uusikartanon jäätyä syrjään, oli sekä Dahlbergilla että Rostedtilla suuri vaikutus koko Satakunnan herännäisyyteen. Papit suhtautuivat hyppyherätykseen usein kriittisesti ja erityisesti Rostedtin johtamat hartausseurat aiheuttivat pahennusta.


title: Aktiivi-Instituutti

text: Aktiivi-Instituutti on kansanopistomuotoisena toimiva ammattiyhdistysliikkeeseen kuuluva koulutus- ja kehittämiskeskus Helsingissä. Sitä ylläpitää ja sen omistaa STTK-järjestöön kuuluvien toimihenkilöliittojen muodostama Toimihenkilöjärjestöjen Opintoliitto. Instituutti tarjoaa kursseja ammattiliittojen, työyhteisöjen, kansalaisjärjestöjen, yritysten sekä julkisen sektorin organisaatioiden palveluksessa oleville ihmisille.


title: Aktiivi-Instituutti

text: Aktiivi-Instituutti tarjoaa koulutusta työmarkkinatutkintoon ja Työsuojelutyösuojelukonsultin tutkintoon. Kurssit antavat täydennyskoulutusta luottamusmiehille, työsuojeluvaltuutetuille ja muille henkilöstön edustajille muun muassa työelämän pelisäännöistä ja työhyvinvoinnista. Aiempien vuosikymmenien kuukausiakin kestäneiden koulutusten sijasta yksittäiset kurssijaksot ovat nyt vain alle viikon mittaisia.


title: Aktiivi-Instituutti

text: Aktiivi-Instituutin toimitilat ovat Helsingin Mikonkadulla Aikatalossa.


title: Kankaanpään Opisto

text: Kankaanpään Opisto on Kankaanpäässä toimiva sitoutumaton ja aatetaustaltaan moniarvoisuutta korostava, vuonna 1909 perustettu kansanopisto.


title: Kankaanpään Opisto

text: Opiston koulutuslinjoja ovat arkkitehtuuri ja sisustus, kasvatus ja ohjaus, hyvinvointi ja terveyden edistäminen, johtaminen ja laatu, kädentaidot ja kulttuuri. Kankaanpään opistossa voi suorittaa käsi- ja taideteollisuusalan artesaanitutkinnon ja nuoriso- ja vapaa-ajanohjaajan tutkinnon ammatillisena perustutkintona. Ammattitutkintoon tähtäävää koulutusta Kankaanpään Opisto tarjoaa sisustusalalla, koulun iltapäivätoiminnan ohjauksessa sekä lasten ja nuorten erityisohjauksessa. Opisto järjestää johtamisen erikoisammattitutkintoon tähtäävää koulutusta Porissa ja Tampereella. Kankaanpään Opisto on järjestänyt myös avoimen yliopiston opintoja yhteistyössä Jyväskylän ja Itä-Suomen yliopiston kanssa.


title: Kankaanpään Opisto

text: Kankaanpään Opistossa on noin 70 opiskelijapaikkaa. Rehtorina toimii Marja Kallioniemi.


title: Lehtimäen erityiskansanopisto

text: Lehtimäen erityiskansanopisto on Lehtimäellä Etelä-Pohjanmaalla sijaitseva kehitysvammaisille tarkoitettu kansanopistomuotoinen oppilaitos. Opisto järjestää koulutusta pääasiassa vaikeavammaisille henkilöille. Opiston yhteydessä toimii terapiaosasto, joka vastaa avoterapioiden tuottamisesta ja sopeutumisvalmennuksesta sekä Suomen Ratsastajainliiton hyväksymä ratsastuskoulu.


title: Lehtimäen erityiskansanopisto

text: Opinnot Lehtimäen Opistossa jakautuvat kahteen 33 työviikkoa kestävään opintolinjaan:


title: Lehtimäen erityiskansanopisto

text: Lehtimäen erityiskansanopisto perustettiin 1971. Kehitysvammaisille tarkoitettu kansanopisto piti alun perin perustaa Tampereelle, mutta ministeri Eino Uusitalo sai kannatusyhdistyksen taipumaan Lehtimäen kunnan ja siellä valtion keskikoulun tyhjäksi jääneiden tilojen kannalle. Ennen paikkakunnalle asettumista yhdistys piti kesäisin kokeilukursseja Karkussa, Jyväskylässä ja viitenä kesänä Etelä-Pohjanmaan Opistolla Ilmajoella.


title: Lehtimäen erityiskansanopisto

text: Opiston rehtorina toimi Sisko Halonen perustamisvuodesta 1971 alkaen aina eläkkeelle jäämiseensä 2013 saakka. Hänen miehensä Esko Halonen toimi pitkään vararehtorina, ja heidän tyttärensä Satu Halonen on toiminut 1990-luvulta asti opistossa kuntoutuspsykologina ja ratsastusterapeuttina.


title: Lehtimäen erityiskansanopisto

text: Lehtimäen opisto on vuosien varrella saanut merkittävää tukea Raha-automaattiyhdistykseltä, vuoden 2017 alusta lähtien uudelta Sosiaali- ja terveysjärjestöjen avustuskeskukselta.


title: The Blessed Unrest

text: The Blessed Unrest on amerikkalaisen laulaja-lauluntekijä Sara Bareillesin kolmas studioalbumi. Albumin julkaisi Epic Records 12. heinäkuuta 2013. Albumin ensimmäinen single, "Brave" julkaistiin digitaalisesti ladattavana 23. huhtikuuta 2013. Albumia myytiin ensimmäisen viikon aikana Yhdysvalloissa yhteensä 68 000 kappaletta ja se pääsi Billboard 200-listalla toiselle sijalle, jättäen vain Jay-Z:n "Magna Carta... Holy Grail"-albumin sen edelle.


title: Säntis

text: Säntis on vuorenhuippu Koillis-Sveitsissä, Appenzell Innerrhodenin, Appenzell Ausserrhodenin ja Sankt Gallenin kantonien rajalla. Vuori kuuluu Appenzellin Alppeihin. Sen korkeus on 2 502 metriä.


title: Säntis

text: Vuorta lähimmät isommat kylät ovat Appenzell ja Urnäsch pohjoisessa, Nesslau lännessä ja Wildhaus etelässä. Vuorelle on köysirata luoteen suunnasta, Hundwilin kunnan Schwägalpin kylästä. Vuorella käy vuosittain noin 300 000 matkailijaa. Vuoren huipulla on runsaasti rakennuksia ja rakennelmia, muun muassa ravintola, tietoliikennetorni ja tutkimuslaitteita.


title: Keski-Pohjanmaan kansanopisto

text: Keski-Pohjanmaan kansanopisto (aiemmin nimellä "Keski-Pohjanmaan Opisto") on Kokkolan Kälviällä toimiva vuonna 1948 perustettu kansanopisto. Sen opetustoiminta on nyttemmin liitetty osaksi Keski-Pohjanmaan koulutusyhtymän tarjontaa.


title: Keski-Pohjanmaan kansanopisto

text: Keski-Pohjanmaan kansanopisto sijaitsee Kälviän kirkonkylän läheisyydessä Kälviänjoen kahdella puolella. Sen pihapiiriin kuuluvat opiskelija-asuntolat ja kurssihotelli.


title: Keski-Pohjanmaan kansanopisto

text: Keski-Pohjanmaan kansanopisto järjestää kansanopistolinjojen ohella koulutusta ammatillisiin perustutkintoihin, ammatti- ja erikoisammattitutkintoihin, leirejä, lyhytkursseja sekä erilaista lisä- ja täydennyskoulutusta.


title: Keski-Pohjanmaan kansanopisto

text: Nuorille opisto tarjoaa humanistisen ja kasvatusalan opintoina nuoriso- ja vapaa-ajanohjaajan sekä audiovisuaalisen viestinnän (media-assistentti) perustutkintokoulusta. Opistossa on myös laulu- ja musiikkiteatterilinjat. Liikunta-alaa edustaa tanssilinja.


title: Keski-Pohjanmaan kansanopisto

text: Aikuislinjojen aihepiireinä ovat muiden muassa aistiohjaus, coaching, logoterapia, elämäntaitovalmennus, vammaisliikunta, viittomakieli ja valokuvaus. Sosiaali- ja terveysalan opintojen aiheisiin kuuluvat akupunktio, Alexander-tekniikka, autismi- ja dementiatyö, vyöhyketerapia, koululääketiede, ensiapu, psykoterapia, lymfaterapia, reiki, shindo, Horstmann-tekniikka, neurolingvistinen ohjelmointi, perhepäivähoito ja seksuaalineuvonta.


title: Keski-Pohjanmaan kansanopisto

text: Keski-Pohjanmaan kansanopisto sai Skepsis-yhdistyksen myöntämän Huuhaa-palkinnon vuonna 2016 "näennäistieteellisten kurssien sisällyttämisestä koulutusvalikoimaan". Skepsis suhtautuu kriittisesti näennäistieteellisten oppien kuten reikin, homeopatian ja kiinalaiseen hoitoperinteen rinnastamiseen tieteelliseen tietoon perustuvan lääketieteen kanssa.


title: Keski-Pohjanmaan kansanopisto

text: Keski-Pohjanmaan Opisto käynnistyi Kälviällä 25. lokakuuta 1948. Vuoteen 1956 asti se toimi Simukkalan pappilassa, kunnes se muutti nykyiseen paikkaansa Alavainiolle. Vuonna 1973 ja 1981 valmistui vat kaksi asuntolaa. Opisto laajeni toiselle puolelle jokea valmistuneeseen Ylävainion Auditorioon 1989, jota laajennettiin 2008.


title: Keski-Pohjanmaan kansanopisto

text: Ensimmäisellä vuosikurssilla 1948 aloitti 27 nuorta rehtoripariskunnan Antti ja Liisa Tuomi-Nikulan ohjauksessa. Vuodesta 1974 vuoteen 1993 opistoa johti ”Kälviän Grundtvigiksi” kutsuttu Rauno Malviniemi. 1970–1980-luvuilla opiston pitkillä linjoilla oli parhaimmillaan 160 opiskelijaa. Malviniemen jälkeen rehtoreina ovat toimineet Olli Laurila (1993–1997), Tarja Hovila (1997–2003) ja Mervi Huttula (2003–). Keski-Pohjanmaan Opisto liittyi Keski-Pohjanmaan koulutusyhtymään 2002 ja nimeksi tuli "Keski-Pohjanmaan kulttuuriopisto". Sittemmin nimi muuttui muotoon Keski-Pohjanmaan kansanopisto.


title: Keski-Pohjanmaan kansanopisto

text: Teatteri-ilmaisun ohjaajia alettiin kouluttaa 1993, kunnes koulutus siirtyi Keski-Pohjanmaan ammattikorkeakoululle 2000-luvun alkupuolella. Nuoriso- ja vapaa-ajanohjaajien koulutus alkoi 1998 ja media-assistenttien 2002.


title: California 37

text: California 37 on amerikkalaisyhtye Trainin kuudes studioalbumi. Sen julkaisi Columbia Records 13. huhtikuuta 2012. Albumin johdantosingle "Drive By" julkaistiin 10. tammikuuta 2012.


title: Meridiaaniympyrä

text: Meridiaaniympyrä eli ohikulkukone on tähtitieteellinen havaintoväline, jolla voidaan todeta, millä hetkellä jokin taivaankappale kulkee havaintopaikkakunnan meridiaanin poikki, eli näkyy suoraan etelässä tai pohjoisessa, ja jolla voidaan samaan aikaan myös mitata sen korkeuskulma. Sen muodostaa kaukoputki joka on kiinnitetty länsi-itä-suuntaiseen kiinteään akseliin siten, että sitä voidaan kääntää ainoastaan pystysuunnassa. Sellaisia rakennettiin varsinkin 1800-luvulla moniin observatorioihin, ja niitä käytetään tähtien absoluuttisten paikkojen mittaamiseen ja ajan määrittämiseen.


title: Meridiaaniympyrä

text:
Meridiaaniympyrä oli pitkät ajat kaikkein tarkin väline taivaankappaleen aseman mittaamiseen. Ennen spektroskopian, tähtivalokuvauksen ja peilikaukoputkien kehittymistä tämä sekä siihen liittyen taivaankappaleiden kiertoratojen ja tähtitieteellisten vakioiden määrittäminen olivatkin observatorioiden tärkein tehtävä.
Kun kaukoputki kiinnitetään siten, että sitä voidaan kääntää vain meridiaanin suunnassa, saavutetaan etuja niiden tarkkuustöiden kannalta, joihin meridiaaniympyröitä käytetään. Tärkeimmät edut ovat:


title: Meridiaaniympyrä

text: Meridiaaniympyröitä onkin käytetty 1700-luvulta lähtien tähtien tarkkojen sijaintien mittaamiseen tähtiluetteloita varten. Tämä suoritetaan mittaamalla hetki, jolloin tähti kulkee paikallisen meridiaanin poikki. Sen korkeuskulma horisontista luettuna mitataan myös. Kun observatorion maantieteellinen leveys- ja pituusaste tunnetaan, näiden mittaustulosten avulla voidaan määrittää tähden rektaskensio ja deklinaatio. Tähden kulkiessa havaintopaikan meridiaanin yli zeniitin eteläpuolitse sen deklinaatio on sama kuin sen zeniittietäisyyden ja havaintopaikan leveysasteen erotus, ja sen rektaskensio on sama kuin paikallinen tähtiaika.


title: Meridiaaniympyrä

text: Kun kunnolliset tähtiluettelot oli saatu aikaan, meridiaaniympyrän avulla voitiin missä tahansa maapallolla määrittää paikallinen pituusaste ja paikallisaika katsomalla, millä hetkellä jokin luetteloon merkitty tähti kulki paikallisen meridiaanin poikki. Ennen atomikellon keksimistä tämä oli tarkin keino, jolla aika voitiin määrittää.


title: Meridiaaniympyrä

text: Seuraavassa kuvataan lähinnä 1800-luvun lopulla ja 1900-luvun alussa rakennettujen meridiaaniympyröiden rakennetta ja toimintaperiaatetta. Nykyaikaisista automatisoiduista meridiaaniympyröistä kerrotaan artikkelin lopussa.


title: Meridiaaniympyrä

text: Varhaisimpia meridiaaniympyröitä ei kiinnitetty akselin keskikohtaan vaan lähelle sen jompaakumpaa päätä, jotta akseli ei taipuisi kaukoputken painosta. Myöhemmin akseli valmistettiin yleensä messingistä tai asemetallista ja kiinnitettiin lieriömäisillä terästapeilla telineeseen. Tällöin kaukoputki voitiin sijoittaa akselin keskikohtaan. Jotkut laitteet valmistettiin kokonaan teräksestä, joka on paljon jäykempää kuin messinki. Kiinnitystapit olivat V:n muotoisten laakerien päällä joko laitetta kannattavien kivisten tai tiilisten tukien päällä tai kiinnitettynä metallirunkoon tukien päällä. Laakereiden lämpötilaa seurattiin lämpömittareilla.


title: Meridiaaniympyrä

text: Meridiaaniympyrän tukirakenteet eivät yleensä olleet kiinni rakennuksen perustuksista, jotta rakennuksen mahdollinen värähtely ei vaikuttaisi kaukoputkeen. Laakerit asetetaan mahdollisimman tarkkaan itä-länsi-suuntaan, mutta hienosäätö on mahdollista vaaka- ja pystysuorien ruuvien avulla. Vesivaa'an avulla voidaan tarkistaa, että akseli on vaakasuorassa. Kaukoputken mahdollinen epäkeskisyys on toisinaan otettu huomioon sijoittamalla akselin sisään toinen kaukoputki. Kun tällä putkella havaitaan jotakin keinotekoista kohdetta ja varsinaista kaukoputkea samaan aikaan kierretään, kiinnitystappien muoto ja mikä tahansa akselin liike voidaan todeta.


title: Meridiaaniympyrä

text:
Lähellä akselin kumpaakin päätä, siihen kiinnitettyinä ja sen mukana kiertyvinä, oli kiekko tai pyörä kaukoputken ja
horisontin välisen kulman mittaamiseksi. Ne olivat halkaisijaltaan yleensä noin 90 - 110 senttimetrin levyiset, ja lähellä niiden reunaa oli kulmamitta-asteikko, jossa oli merkinnät noin 2 - 5 kulmaminuutin välein. Näitä asteikkoja luettiin mikroskooppien avulla, joita oli yleensä neljä kumpaakin kiekkoa kohti, joko kiinnitettyinä laitteen tukirakenteeseen tai sitä ympäröivään tukirakenteeseen. Vertaamalla näistä saatua neljää lukemaa voitiin kaukoputken mahdollisesta epäkeskisyydestä tai kiekkojen väärästä asennosta johtuvia virheitä suuresti pienentää. Jokainen mikroskooppi oli varustettu mikrometriruuvilla, mikä tekee mahdolliseksi mitata kulmia jopa sekunnin tarkkuudella. Toisinaan jompikumpi kiekoista oli jaettu vain asteisiin ja siitä kulmat saatiin vain karkeasti määritetyksi, ja sitä käytettiin vain tarkkailtavan tähden löytämiseen.


title: Meridiaaniympyrä

text: Kaukoputki muodostui kahdesta putkesta, jotka on kiinnitetty ruuveilla akselin keskikohdassa olevaan kuutioon. Putket olivat yleensä kartion muotoisia ja mahdollisimman jäykkiä, etteivät ne taipuisi. Ne oli myös kiinnitetty akseliin niin lujasti kuin mahdollista, jotta putken taipuminen ei vaikuttaisi taivaankappaleiden deklinaatioiden mittaustuloksiin. Putken taipuminen vaakasuorassa suunnassa voidaan määrittää kahdella kollimaattorilla eli vaakasuorasti meridiaanin suuntaan osoittavalla kaukoputkella, jotka sijoitettiin meridiaaniympyrän pohjois- ja eteläpuolelle, objektiivit sitä kohti suunnattuina. Täten ne osoittivat toisiaan kohti siten, että niiden polttopisteet yhtyivät, mikä oli todennettavissa meridiaaniympyrässä olleiden aukkojen avulla tai irrottamalla se. Kollimaattorit oli usein pysyvästi asetettu paikoilleen, objektiivit ja okulaarit kiinnitettyinä omiin kannattimiinsa. Kun meridiaaniympyrä suunnattiin ensin toiseen, sitten toiseen kollimaattoriin, jolloin se kääntyi tasan 180°, ja jos kulmamittauskiekoista voitiin todeta, että kiertokulma tällöin poikkesi 180°:sta, voidaan samalla todeta, minkä verran kaukoputki oli vääntynyt. Putken pysyvä vääntymä voitiin todentaa vaihtamalla objektiivi ja okulaari keskenään, ja tällöin samasta tähdestä saatujen havaintojen keskiarvossa ei esiintynyt tästä aiheutuvaa virhettä.


title: Meridiaaniympyrä

text: Osat laitteesta suljetaan toisinaan lasikoteloon niiden suojaamiseksi pölyltä. Näissä koteloissa on aukkoja, jotta laitteeseen päästiin käsiksi. Muut osat suojattiin pölyltä silkkipeitteillä.


title: Meridiaaniympyrä

text: Rakennuksissa, joihin meridiaaniympyrä sijoitetaan, ei tarvita sellaista kierrettävää kupolia, jollainen on monissa tähtitorneissa. Koska niillä havaitaan vain meridiaanilla olevia kohteita, riittää, että rakennuksen etelä- ja pohjoisseinässä ja katossa niiden välillä on kapea aukko.


title: Meridiaaniympyrä

text:
Kaukoputken okulaarin puoleisessa päässä oli useita pystysuoria ja yksi tai kaksi vaakasuoraa metallilankaa.
Tähtiä havainnoitaessa putki käännettiin ensin suoraan alaspäin, kohti sen alla olevaa elohopealla täytettyä allasta, joka muodosti täydellisen vaakasuoran peilin ja heijasti täydellisen kuvan okulaarissa olevasta ristikosta. Sen asentoa säädettiin, kunnes se sattui täsmälleen yhteen peilikuvansa kanssa, jolloin putki oli tarkalleen pystysuorassa. Tällä tavoin kiekoista saatiin tarkalleen määritetyksi nadiiria vastaava kohta.


title: Meridiaaniympyrä

text: Sen jälkeen putki suunnattiin etsintäkiekon avulla ylöspäin suunnilleen havaittavan tähden suuntaan. Laitteessa oli ruuvipuristin, jolla havaitsija saattoi kiinnittää putken paikoilleen, niin ettei se liikkunut pystysuorassakaan suunnassa paitsi hyvin hitaasti hienosäätöruuvin avulla. Tämän hitaan liikkeen avulla putken suuntausta tarkennettiin, kunnes tähti oli suoraan vaakasuoran langan takana, tai jos niitä oli kaksi, näkyi niiden välistä kulkiessaan idästä länteen. Tämän jälkeen mittakiekoilta saatiin mikroskoopin avulla lukema, joka osoitti tähden korkeuskulman horisonttijärjestelmässä. Tämän ja nadiiripisteen välinen erotus oli tähden "nadiirietäisyys".


title: Meridiaaniympyrä

text: Toinen menetelmä tähden korkeuskulman määrittämiseksi oli suunnata kaukoputki ensin tähteen, sitten sen peilikuvaan elohopea-altaassa. Mittakiekoilta luettiin kumpaakin vastaava kulma, ja näiden keskiarvo osoitti vaakasuoran suunnan. Pieni ero maantieteellisessä leveydessä kaukoputken ja elohopea-altaan välillä oli otettava huomioon.


title: Meridiaaniympyrä

text: Pystysuoria lankoja käytettiin havainnoitaessa tähtien kulkua meridiaanin poikki, jolloin jokainen lanka antoi eri tuloksen. Tuloksia analysoitaessa hetki, jolloin se kulki keskimmäisen langan taitse, voitiin arvioida, koska jonkin sellaisen tähden avulla, jonka deklinaatio tunnettiin, voitiin todeta, kuinka kauan sen kulku vastaavan alueen läpi kesti. Tähän tarkoitukseen Pohjantähti soveltui hitaan liikkeensä vuoksi erityisen hyvin.


title: Meridiaaniympyrä

text:
Jotta kohteiden deklinaatiot tai etäisyydet taivaannavasta saatiin määritetyiksi, oli observatorion
kolatitudi tunnettava eli taivaannavan etäisyys zeniitistä tunnettava. Se saatiin määritetyksi
sirkumpolaaristen tähtien ylimmän ja alimman kulminaation avulla. Erotus niiden lukeman välillä, jotka kiekosta saatiin putken toisaalta osoittaessa toisaalta havaittavaa tähteä, toisaalta kohti zeniittiä,
oli tähden zeniittietäisyys, ja kun siihen lisättiin observatorion kolatitudi, saatiin sen etäisyys taivaannavasta.
Ympyrän zeniittipisteen määrittämiseksi putki suunnattiin pystysuorasti alaspäin elohopea-altaaseen, jonka pinta oli täysin vaakasuora peili. Tällöin havaitsija näki vaakasuoran langan ja sen peilikuvan, ja kun ne yhtyivät, putki oli pystysuorassa ja kiekon lukema oli 180° + zeniittipisteen lukema.


title: Meridiaaniympyrä

text: Tarkoissa mittauksissa oli otettava huomioon myös valon taittuminen ilmakehässä sekä mitta-asteikosta ja laitteen taipumisesta aiheutuvat virheet.


title: Meridiaaniympyrä

text: On myös tehty yrityksiä tallentaa tähden ohikulku valokuvaamalla. Tätä varten valokuvauslevy asettiin meridiaaniympyrän polttopisteeseen ja suoritettiin useita lyhyitä valotuksia, joiden kesto ja ajankohta tallennettiin kellon avulla automaattisesti.


title: Meridiaaniympyrä

text: Jo antiikin aikaiset tähtitieteilijät esittivät, että havaintoväline, kvadrantti, voitaisiin kinnittää meridiaanin tasoon. Myös Ptolemaios kuvasi kyseistä laitetta teoksessaan "Almagest". Siinä kuvattu meridiaanikvadrantti koostui kiinteästä, kulmamitta-asteikolla varustetusta ulommasta renkaasta ja siirrettävästä sisemmästä renkaasta, jossa olleiden tappien varjoista saatiin määritetyksi auringon suunta. Renkaat oli kiinnitetty vaakasuoraan tankoon ja asetettu meridiaanin suuntainen. Laitetta käytettiin auringon korkeuskulman mittaamiseen keskipäivällä eri aikoina vuodesta, jotta saatiin määritetyksi ekliptikan sijainti taivaalla.


title: Meridiaaniympyrä

text: Ennen transit-laitteiden ja meridiaaniympyröiden käyttöön ottoa tähtien rektaskensio määritettiin tavallisimmin yhtäsuurien korkeuskulmien menetelmällä. Siinä käytettiin siirrettäviä kvadrantteja tai mitattiin kahden tähden välinen kulmaetäisyys sekstantilla. Nämä menetelmät olivat kuitenkin hyvin hankalia.


title: Meridiaaniympyrä

text: Samaan aikaan transit-laitteen kanssa Rømer keksi myös vaakasuorien ja pystysuorien kulmien mittaamiseen käytetyn laitteen, jolla saatiin määritetyksi tähtien korkeuskulma ja atsimuutti. Vuonna 1704 hän yhdisti laitteeseensa pystysuoran ympyrän, jolloin sillä saatiin samalla kertaa mitatuksi sekä horistontti- että ekvaattorijärjestelmän mukaiset koordinaatit.


title: Meridiaaniympyrä

text: Jälkimmäistä ideaa ei kuitenkaan sovellettu muualla, mutta transit-laitteet tulivat pian yleiseen käyttöön. Esimerkiksi Greenwichiin ensimmäinen sellainen asennettiin vuonna 1721. Myös observatorion seinään kiinnitettyä kvadranttia käytettiin tähtien deklinaatioiden mittaamiseen 1700-luvun lopulle saakka. Edut, jotka saatiin sillä, että laitetta voitiin kääntää täyden ympyrän verran, tunnisti myös Jesse Ramsden: tällöin laitteella voitiin tehdä havaintoja myös zeniitin pohjoispuolella sijainneista tähdistä. Ramsden paransi myös kulman mittausmenetelmiä ottamalla käyttöön mikrometriruuvin ja mikroskoopin, kuten edellä on kerrottu.


title: Meridiaaniympyrä

text: Vuonna 1806 Edward Trougton rakensi ensimmäisen nykyaikaisen meridiaaniympyrän Groombridgen observatorioon Lontoon Blackheathiin.


title: Meridiaaniympyrä

text: Britanniassa rakennuksen seinään kiinnitetyt transit-laitteet olivat 1800-luvun puoliväliin saakka observatorioiden pääasiallisia havaintovälineitä, kunnes maan ensimmäinen meridiaaniympyrä rakennettiin Greenwichiin vuonna 1850. Sitä vastoin manner-Euroopassa meridiaaniympyrät syrjäyttivät varhaisemmat transit-laitteet jo vuosina 1818-1819, jolloin Göttingeniin rakennettiin kaksi sellaista, Reisenbachin ja Repsoldin suunnittelemina, ja niin ikään Königsbergiin yksi Reisenbachin suunnittelema. Repsoldin ja hänen poikiensa yrityksen jätti moneksi vuodeksi varjoonsa berliiniläinen Postor ja Martins, joka toimitti moniin observatorioihin ensiluokkaisia havaintovälineitä, mutta Martinsin kuoltua Repsoldin yritys nousi alalla jälleen johtavaan asemaan ja valmisti monia meridiaaniympyröitä. Cambridgen ja Edinburghin observatorioissa Britanniassa samoin kuin Harvard Collegessa Yhdysvalloissa on suuret Troughton and Simms -yhtiön rakentamat meridiaaniympyrät, ja sama yhtiö rakensi myös Airyn suunnitteleman Greenwichin kuninkaallisen observatorion meridiaaniympyrän.


title: Meridiaaniympyrä

text: Nykyaikainen esimerkki tämän tyypin kaukoputkesta on 8-tuumainen (noin 0,2 metrin läpimittainen) Flagstaffin astrometrinen skannaava transit-teleskooppi (, "FASTT") Yhdysvaltain merivoimien observatoriossa (United States Naval Observatory, USNO) Flaggstaff Stationilla.


title: Meridiaaniympyrä

text: Nykyaikaiset meridiaaniympyrät on yleensä automatisoitu. Havaitsija on korvattu CCD-kennolla. Kun taivas kiertyy näkökentän ympäri, CCD:n tallentama kuva ajastetaan mikrosirulla. Tällä saadaan eräitä etuja:


title: Meridiaaniympyrä

text: Ensimmäinen tällainen automatisoitu laite oli Carlsbergin automaattinen meridiaaniympyrä, joka otettiin käyttöön vuonna 1984.


title: Peräpohjolan Opisto

text: Peräpohjolan Opisto on vuonna 1901 perustettu sitoutumaton kansanopisto Tornion Kivirannalla.


title: Peräpohjolan Opisto

text: Opisto antaa yleissivistävää koulutusta, eriasteista ammatillista koulutusta sekä ammatillista lisäkoulutusta kasvatus- ja ohjausalalla.


title: Peräpohjolan Opisto

text: Jatko-opintoihin valmentavaan Open korkeakoulupolku -linjaan kuuluu kasvatustieteellisiä opintoja. Opiston koulutusalueita ovat lisäksi kasvatus- ja ohjausalan linja ja liikunnanohjauksen linja. Opistossa voi suorittaa nuoriso- ja vapaa-ajanohjauksen, lasten ja nuorten erityisohjaajan ja aamu- ja iltapäivätoiminnan ohjaajan ammatillisen perustutkinnon.


title: Jana Gereková

text: Jana Gereková (s. 27. marraskuuta 1984) on slovakialainen ampumahiihtäjä.


title: Jana Gereková

text: Hän on osallistunut Torinon 2006, Vancouverin 2010 ja Sotšin 2014 talviolympialaisiin sekä seitsemiin ampumahiihdon maailmanmestaruuskilpailuihin. Hän sijoittui Hanti-Mansijskin MM-kilpailuissa 2011 takaa-ajossa kahdeksanneksi ja Nové Městossa 2013 yhteislähtökilpailussa kymmenenneksi.


title: Jana Gereková

text: Gereková on sijoittunut ampumahiihdon maailmancupin osakilpailussa parhaimmillaan neljänneksi Antholz-Anterselvan pikakilpailussa kaudella 2014–2015 ja cupin kokonaistilanteessa sijalle 23 kaudella 2012–2013.


title: Jana Gereková

text: Hän on saavuttanut rulla-ampumahiihdon MM-kilpailuissa pronssia pikakilpailussa 2011 sekä sekaviestissä 2009, 2010 ja 2011.


title: Pohjois-Savon opisto

text: Pohjois-Savon opisto on Kuopion keskustan eteläpuolella Hiltulanlahden kaupunginosassa sijaitseva sitoutumaton kansanopisto, joka tarjoaa yleissivistävää ja ammatillista koulutusta. Vuonna 1895 perustetusta opistosta valmistuu nykyisin muun muassa viittomakielen ohjaajia ja Humanistisen ammattikorkeakoulun kouluttamia viittomakielen tulkkeja, yhteisöpedagogeja ja opettajia. Pohjois-Savon opistossa opetetaan lisäksi muun muassa eläintenkoulutusta, kuvataiteita ja sisustussuunnittelua.


title: Pohjois-Savon opisto

text: Opisto perustettiin kauppaneuvos Gustaf Raninin lahjoittamille, omistamastaan Koivumäen kartanosta erotetuille maille.


title: Pohjois-Savon opisto

text: Vuonna 2015 opisto ohjeisti naisopiskelijoitaan pukeutumaan peittävämmin turvapaikan hakijoiden vuoksi, mikä aiheutti hämminkiä ja uutisoitiin mediassa.


title: Julija Džyma

text: Julija Vаlentynivnа Džymа (, s. 19. syyskuuta 1990) on ukrainalainen ampumahiihtäjä.


title: Julija Džyma

text: Hän oli mukana Ukrainan hopealle sijoittuneessa naisten viestijoukkueessa Nové Měston MM-kilpailuissa 2013. Normaalimatkalla hän sijoittui 13:nneksi. Sotšin olympialaisissa 2014 Džymа oli mukana Ukrainan naisten olympiakultaa voittaneessa viestijoukkueessa. Normaalimatkalla hän oli seitsemäs. Oslon MM-kilpailuissa 2016 hän sijoittui takaa-ajokilpailussa yhdeksänneksi. Hochfilzenin MM-kilpailuissa 2017 hän hiihti toisen osuuden hopeaa saaneessa Ukrainan naisten viestijoukkueessa. Yhteislähdössä hän oli kuudes ja normaalimatkalla yhdeksäs.


title: Julija Džyma

text: Džyma on saavuttanut EM-kilpailuissa naisten viestissä kultaa 2011, 2012 ja 2015. Vuoden 2017 EM-kilpailuissa Puolassa hän voitti kultaa pikamatkalla, hopeaa takaa-ajossa ja pronssia sekaviestissä. Hän on saavuttanut EM-kisoista lisäksi pikakilpailussa hopeaa ja viestissä pronssia 2013. Nuorten sarjassa hän sai normaalimatkalla pronssia 2009. Rulla-ampumahiihdon MM-kilpailuissa hän sijoittui toiseksi sekaviestissä 2016 sekä kolmanneksi nuorten pikakilpailussa 2011 ja naisten takaa-ajossa 2015.


title: Julija Džyma

text: Džyma on sijoittunut ampumahiihdon maailmancupin kokonaispisteissä parhaimmillaan kahdeksanneksi ja yhteislähtöcupissa neljänneksi kaudella 2016–2017. Normaalimatkan cupissa hän oli toinen kaudella 2017–2018. Hochfilzenin maailmancupkilpailuissa 2013 hän sijoittui pikakilpailussa viidenneksi ja takaa-ajossa toiseksi, mikä oli hänen ensimmäinen palkintosijansa maailmancupissa. Kaudella 2017–2018 hän sijoittui Östersundin normaalimatkalla ja pikakilpailussa kolmanneksi. Ensimmäisen voittonsa hän saavutti Pokljukan normaalimatkalla kaudella 2018–2019.


title: Tetjana Arefyeva

text: Tetjana Arefyeva (s. 9. maaliskuuta 1991) on ukrainalainen tennispelaaja. Parhaimmillaan hän on ollut kaksinpelissä WTA-listan sijalla 241 maaliskuussa 2012 ja nelinpelissä sijalla 182 elokuussa 2011. Hän on voittanut urallaan kaksi ITF-turnausta kaksinpelissä ja kaksi nelinpelissä.


title: Buffy Summers

text: Buffy Summers on Joss Whedonin luoma kuvitteellinen hahmo joka esiintyy televisiosarjassa "Buffy, vampyyrintappaja" ja samannimisessä elokuvassa.


title: Buffy Summers

text: Buffy esiintyy ensimmäistä kertaa elokuvassa "Buffy, vampyyrintappaja" (1992) Kristy Swansonin esittämänä. Joss Whedonin käsikirjoittama elokuva kuvaa Buffya pinnallisena high school cheerleaderina, joka saa Merrick-nimisen miehen (Donald Sutherland) kautta tietää tulleensa valituksi taistelemaan pimeyden voimia vastaan. Buffy ottaa vastentahtoisesti osaa Merrickin antamaan koulutukseen, ja kun hänen velvollisuutensa Tappajana vieraannuttaa hänet tyttöystävistään, hän aloittaa ystävyyssuhteen ja romanssin Pike-nimisen pojan (Luke Perry) kanssa. Buffy päihittää vampyyrikuningas Lothosin (Rutger Hauer) luottamalla omaan tyylinsä perinteisen Tappaja-koulutuksen sijaan, ja saa Merrickin kunnioituksen. Vaikka elokuva ei ole yhtenäinen sarjan kanssa, Whedon on sanonut, että Christopher Goldenin kirjoittama sarjakuva ”Origins”, joka on sovitus Whedonin käsikirjoituksesta, kuuluu Buffy-universumiin.


title: Buffy Summers

text: "The Hollywood Reporter" julkaisi toukokuussa 2009 artikkelin, jossa kerrottiin että Roy Lee ja Doug Davison olivat kiinnostuneita tuomaan Buffyn takaisin elokuvasarjana. Elokuvasarja ei olisi esiosa eikä jatko-osa, eikä siinä esiintyisi yhtäkään aiemmin esiintynyttä hahmoa. Lisäksi Joss Whedon ei olisi mukana elokuvien tuotannossa. Televisiosarjan vastaava tuottaja Marti Noxon sanoi myöhemmin, että artikkeli saatettiin tehdä, jotta Joss ottaisi projektin käsiinsä. Elokuvan käsikirjoitus hylättiin vuonna 2011.


title: Buffy Summers

text: Buffy esiintyi seuraavan kerran Joss Whedonin televisiosarjassa "Buffy, vampyyrintappaja" (1997–2003), tällä kertaa Sarah Michelle Gellarin esittämänä. Gellar esitti Buffya 144 jakson ajan. Sarjan ensimmäisellä kaudella (1997) Buffy muuttaa kuvitteelliseen Sunnydalen pikkukaupunkiin Kaliforniaan. Hän ystävystyy Xander Harrisin (Nicholas Brendon) ja Willow Rosenbergin (Alyson Hannigan) kanssa, ja tapaa uuden Valvojansa, Rupert Gilesin (Anthony Stewart Head). Yhdessä he taistelevat Sunnydalen high schoolia piinaavia pimeyden voimia vastaan. Kauden viimeisessä jaksossa Buffy kohtaa Mestarin (Mark Metcalf), joka hukuttaa hänet. Xander elvyttää Buffyn, joka kukistaa Mestarin.


title: Buffy Summers

text: Buffyn ja Angelin suhde kehittyy, kunnes Buffy saa tietää Angelin olevan vampyyri. Pienen tauon jälkeen sielullisen vampyyrin ja tappajan suhde kumminkin jatkuu. Buffy makaa Angelin kanssa, joka tapahtuman seurauksena menettää sielunsa. Muuttunut Angel tekee kaikkensa kiduttaakseen Buffya. Buffy joutuu tekemään elämänsä vaikeimman päätöksen ja tappamaan Angelin pelastaakseen maailman. Tämä murtaa tytön sydämen ja hän karkaa Los Angelesiin.


title: Buffy Summers

text: Buffy palaa takaisin kotikaupunkiinsa Sunnydaleen jouduttuaan Helvettiin Los Angelesissa. Angel palaa Helvetistä sielullisena ja Buffy auttaa häntä, mutta pitää sen salassa kaikilta.


title: Buffy Summers

text: Buffyn harmiksi kaupunkiin saapuu uusi vampyyrintappaja Faith Lehane. Buffy tuntee paikkansa olevan uhattu, kun toinen tappaja tuntuu tulevan kaikkien kanssa toimeen. Ajan kuluessa Buffyn ja Faithin suhde kumminkin kehittyy ja heistä tulee ystäviä. Asiat muuttuvat, kun Faith luulee ihmistä vampyyriksi ja iskee vaarnan häneen, Buffyn ollessa mukana. Buffy järkyttyy ja haluaa kertoa heidän teostaan. Faith ei tunnu välittävän ja se kiristää heidän välejään. Lopulta Faith siirtyy vihollisten leiriin ja katkaisee välit kokonaan.


title: Buffy Summers

text: Buffyn on vaikeaa pysyä erossa Angelista ja taas he päätyvät yhteen mutkien kautta. Buffy saa myös uuden valvojan, jota ei voi sietää. Faith myrkyttää Angelin. Neuvosto ei auta Angelia ja Buffy eroaa. Angel tarvitsee parantuakseen tappajan verta ja vihainen Buffy lähtee tappamaan Faithin. Buffy puukottaa Faithia ja tämä päätyy koomaan, mutta hyppää katolta alas ettei Buffy saa häntä. Buffy antaa Angelin juoda hänen vertaan.


title: Buffy Summers

text: Angel jättää myömemmin Buffyn ja lähtee Los Angelesiin, koska pelkää olevansa vaaraksi Buffylle. Taas Buffyn sydän särkyy.